Bukedde Online - Lwaki Rukutana bongedde okumunyweza\nLwaki Rukutana bongedde okumunyweza\nOlutalo lwa Hajji Mbabaali ne Kiyimba lujulidde Museveni\nAbanene 100 bayabulidde Trump\nAdded 9th September 2020\nEBIKONGE minisita Mwesigwa Rukutana bye yayungudde okumweyimirira, kkooti baagifulumye banyeenya mitwe abamu okwesooza n’okutolotooma ng’Omulamuzi Sarah Mponye Kolya alagidde addeyo ku limanda.\nMinisita Rukutana nga bamuzzaayo mu kkomera.\nAbaserikale baamakomera mwenda baafulumye nga beebulungudde Rukutana ne bamutambuza mukungujjo nga tatunula mabega okumutuusa ku mulyango gw'emmotoka y'amakomera.\nBino byonna nga bigenda mu maaso, abooluganda lwe naddala abaana nga bakulukusa maziga balengera ‘ddadi' waabwe bamukunguzza!\nOkwetoloola kkooti wonna eby'okwerinda byabadde binywezeddwa nga wakuumibwa poliisi n'amagye era abantu baabulijjo tebaabakkirizza kusembera kutuuka ku kkooti.\nRukutana bamutuusizza ku kkooti ku ssaawa 4:45 ez'oku makya ne bamuyingiza butereevu mu kkooti Omulamuzi gye yakkirizza okubeeramu abooluganda abatono ennyo mpozzi n'abaabadde bazze okumweyimirira okwabadde Maj. Gen. Jim Muhwezi ne mukyala we, Omubaka Michael Mawanda owa Igara West, abasuubuzi Bob Kabonero ne Hajji Ali Mutebi ow'e Ntungamo.\nKkooti olwasomedde Rukutana emisango, Bannamateeka be, Gashom Kamugisha ne Owen Murangira ne basaba kkooti ekkirize bamweyimirire era Omulamuzi olwamaze okuwulira okusaba kwabwe n'alagira nti agenda kuwa ensala ku nsonga eyo nga September 15, bw'atyo n'alagira bamuzzeeyo ku limanda.\nBangi baasigadde tebamatidde era bannamateeka ne bategeeza nti omuntu waabwe tagenda kusobola\nkufuna bujjanjabi bwe yeetaaga ng'ali mu kkomera kubanga alina obulwadde obumwetaagisa okulaba abasawo.\nRukutana yasoose okusimbibwa mu kkooti ku Mmande mu maaso g'Omulamuzi Nazifah Namayanja ne bamusomera emisango musanvu bw'atyo n'amutegeeza nti yabadde tasobola kuwulira misango egiri ku ddaala lino n'amusindika ku limanda mu kkomera ly'e Mbarara e Kakika.\nBangi baasigadde bewuunaganya lwaki Rukutana bamuzzizza mu kkomera, naye ng'ekituufu kyabadde nti omulamuzi wa kkooti eyabaddewo yabadde talina buyinza kuwulira musango ogwo.\nWabula eggulo yabadde mu maaso g'Omulamuzi akulira kkooti ento era akkirizibwa okuwulira emisango egimuvunaanibwa kyokka yasazeewo n'amuzza ku limandi.\nKkooti yamusomedde emisango musanvu okuli okugezaako okutta omuntu, okwonoona ebintu, okukuma omuliro mu bantu, okulumya abantu.\nKigambibwa nti Rukutana yalumbya Daniel Rwebubingi, n'ayonoona emmotoka ekika kya Toyota Raum, nnamba UAR 840 eya Moses Muhumuza n'okukuba Julius Niwamanya n'amutusaako obuvune obwamaanyi.\nBannamateeka be baategeezezza nti, bagenda kuddayo basabye kkooti akomezebwewo mangu kkooti ewulire okusaba kwe.\nAb'emyaka 17 baakuvuganya mu CECAFA wa under 20\nMutebi apondoose n'akkiriza abazannyi be okugenda ku y'eggwanga\nCranes bw'ekuba Sudan edda na bukadde 156


Bukedde Online - Micho akyalidde Vipers n'abawa amagezi g'okumegga eya Comoros\nMicho akyalidde Vipers n'abawa amagezi g'okumegga eya Comoros\nAbanafu b'obwongo bayigga obukadde 179\nIsaac Isinde awonye akatebe\nBy Stephen Mayamba Hussein Bukenya\nOMUTENDESI wa Cranes, Micho Sredojevic awadde abazannyi ba Vipers obukodyo obunaamegga Volcon Club de Moron eya Comoros bwe banaaba battunka mu gw’okudding’ana mu kikopo kya CAF Confederations Cup ku Lwomukaaga.\nAbazannyi ba Vipers mu kutendekebwa eggulo ku kisaawe e Lugogo. Mu katono ye Micho.\nLwamukaaga mu CAF Confederations Cup:\nClub Volcan - Vipers, 9:00\nMu Uganda Cup:\nKCCA FC 6-0 Lungujja Galax\nEggulo ku Lwokusatu, Micho yakedde mu kutendekebwa kwa ttiimu eno e Lugogo n’abategeeza nti bwe baba baakuwangula tebalina kuzannyisa kyejo ate bagoberere n’ebiragiro by’abatendesi.\nMicho era yabasabye okwerabira ebyaliwo mu mupiira ogwasooka mwe baalemaganidde (0-0) mu kisaawe e Namboole, n’abagamba nti bayingire ekisaawe nga bakimanyi nti okuwangula kye kyabatutte.\n“E Comoros embeera y’obudde, n’ekisaawe bigenda kubatawaanya, era okukomawo n’obuwanguzi mulina okussaamu amaanyi mangi nga muyingidde ekisaawe,” Micho bwe yategeezezza, n’abakuutira okwewala okukola ebisobyo wamu n’obutalumba baddiifiri.\nVipers yeetaaga kuwangula oba okulemagana okulimu ggoolo kwonna, okugenda ku luzannya olwokubiri.\nLeero ku makya (Lwakuna), ttiimu eno lw’esuubirwa okusitula mu nnyonyi ya Kenya Airways n’ekibinja ky’abantu 28 okuli abazannyi 18 n’abakungu mukaaga.\nOmutendesi Richard Wasswa yategeezezza nti mumativu n’omutindo ogwayoleseddwa mu kutendekebwa ne mu mupiira gw’okwegezaamu ne Jinja SS ku Lwokubiri (Vipers yawangudde 1-0), era mugumu nti abazannyi basobola okufuna obuwanguzi.\n“Bannayuganda batwesige okukomyawo obuwanguzi kuba tukoze buli kisoboka okutegeka ttiimu, Wasswa bwe yategeezezza.\nAbazannyi abagenda kuliko; Ismael Watenga, James Alitho, Nicholas Wadada, Bashir Asiku, Dan Birikwalira, Aggrey Madoi, Halid Lwaliwa, Shafi k Bakaki, Deus Bukenya, Siraje Sentamu, Kizito Keziron, Brian Nkuubi, Moses Waiswa, Alfred Leku, Francis Onekalit, Milton Kariisa, Erisa Sekisambu ne Tony Odur E Lugogo KCCA FC yayongedde okulaga nti ggoolo tezigenda kubazabuwalira kuteeba nga batuuse mu Angola, bwe yakkakkanye ku Lungujja Galax n’egiwuttula ggoolo (6-0) mu Uganda Cup ne yeesogga oluzannya lwa ttiimu 16 .\nDerrick Nsibambi yateebye 3, Geoffrey Sserunkuuma 2 ne Tom Masiko n’ateeba ggoolo emu.\nOmutendesi Mike Mutebi yagambye nti omupiira guno gukoze kinene okumuyamba okusalawo ku bazannyi banaatwala.\n“Ng’enda kwongera okwetegereza enzannya yaabwe mu gw’okwegezaamu ne Proline ku Lwokuna ndyoke nsalewo eky’enkomeredde,” Mutebi bwe yategeezezza.\nKCCA FC edding’ana ne De Agosto ku Ssande mu CAF Champions League okusalawo eyeeyongerayo ku luzannya oluddako.\nMu gwasooka KCCA FC yawangula (1-0) nga yeetaaga maliri okuyitawo. Basitula mu kiro kya leero okugenda e Angola.\nCranes etuukidde mu nkambi\nKCCA ne Express buli omu awera kwesogga fayinolo ya Uganda Cup\nNamayanja agulidde ttiimu y'ekika ky'Omutima Omuyanja emigogo gy'engatto\nPulezidenti Mugabe afudde\nWabaddewo okutalantukamu katono naye saatuuse wansi ku ttaka - Mugabe\nMUGABE: Abadde yeewa kufiira ku myaka 100


Bukedde Online - Poliisi esisinkanye abayizi b'essomero lya Gayaza High\nPoliisi esisinkanye abayizi b'essomero lya Gayaza High\nEyakutte muwala wa muliraanwa bamuggaliddeAbantu\nVision Group etongozza empaka z'okunoonya ...\nPoliisi esisinkanye abayizi b’essomero lya Gayaza High\nAMYUKA omuduumizi wa poliisi mu ggwanga, Maj. Gen. Sabiiti Muzeyi asisinkanye abayizi b'essomero lya Gayaza High School n'abawa obukodyo bw'okwetangira omuliro n'okubagumya.\nGuno mulundi gwakubiri Muzeyi okugenda ku ssomero lino okuva lwe lyakwata omuliro emirundi ebiri ku Lwokutaano ne ku Ssande wiiki ewedde. Ku Lwokubiri, Muzeyi yagenze ku ssomero lino n'alagira abalikulira okuyita abayizi bonna ayogereko nabo basobole okuvaamu ekiwugwe kye baabadde nakyo oluvannyuma n'abayigiriza engeri gye basobola okweyambisa ebyuma ebizikiza omuliro ne baguzikiza mangu nga tegunnayokya bintu kubimalawo.\nAbaserikale ba poliisi baakoleezezza omuliro ne bayita abasomesa okubalaga bwe basobola okuguzikiza n'oluvannyuma abayizi abalondemu baayigiriziddwa engeri gye basobola okuzikizaamu omuliro. Okubuulirira kwa Muzeyi eri abayizi, kwagattiddwa ku kw'abakugu abalala ababadde baleetebwa ku ssomero okubudaabuda abayizi. Ku Ssande omuliro bwe gwazzeemu okukwata ekisulo kya Kivebulaya House.\nAkulira essomero lino, Robinah Kizito yafulumya ekiwandiiko n'ategeeza nti, abakugu mu kubudaabuda abayizi baabadde baaleeteddwa okuyambako abayizi okuvaamu ekiwugwe.\nYagasseeko nti, poliisi yabadde yeddizza ebyokwerinda kw'essomero era buli muntu yabadde alina obukuumi obumala ku ssomero n'okutangira omuliro okuddamu okukwata ekifo ekirala kyonna.\nOmuliro gwasooka kukwata kisulo kya Corby House omwabadde musula abayizi ba S.3 ne S.4 ku Lwokutaano ne gusaanyawo ekisulo kyonna. Kigambibwa nti, omuliro guno gwavudde ku masannyalaze.\nKu Ssande, omuliro gwazzeemu ne gukwata ekisulo kya Kivebulaya House ne gwokya ebintu ebitonotono ne baguzikiza mangu kyokka guno poliisi eteebereza nti, gwakumiddwa bukumibwa era abamu ku baana balumiriza nti, waliwo omusajja gwe baalabye afuluma ekisulo kino.\nOmwogezi wa poliisi mu ggwanga, Fred Enanga yagambye nti, Muzeyi ku ssomero yagenzeeyo okwogeramu n'abayizi gattako okubagumya. Omuduumizi wa poliisi y'e Kasangati, Edison Muhangi yagambye Bukedde nti, Muzeyi n'abakungu ba poliisi okuli Grace Akulo dayirekita w'ekitongole ekinoonyereza ku buzzi bw'emisango, Moses Kafeero aduumira poliisi mu Kampala n'emiriraano, Asuman Mugenyi dayirekita w'ebikwekweto n'abalala baagenze ku ssomero lino era baabawabudde ku ngeri gye balina okugabanyamu abaserikale okukuuma essomero lino.\nYayongeddeko nti, abaserikale okuva mu kitongole ekikessi, ekitongole ekizikiriza omuliro, ekitongole ekirwanyisa abatujju, abaserikale abakakkanya obujagalalo, abaserikale ba poliisi y'ebidduka, miritale n'ebitongole by'ebyokwerinda byonna mu ggwanga baayiiriddwa okukuuma essomero lino n'okunoonyereza ekyavuddeko omuliro basobole okukola lipooti ejjudde\nOmukazi yanziba n'andeka sseke


Bukedde Online - Mutima eyabadde maneja wa Chameleone amwanukudde\nMutima eyabadde maneja wa Chameleone amwanukudde\nRobert Nkuke abasinga gwe bamanyi nga Mutima abadde maneja w’omuyimbi Jose Chameleone avuddeyo ku kya maneja wa Leone Island omupya eyayanjuddwa.\nChameleone ng'akwasa maneja we Robert Jackson Nkuke amanyiddwa nga Mutima ekisumuluzo ky'emmotoka gye yamugulira gye buvuddeko.\nRobert Nkuke abasinga gwe bamanyi nga Mutima abadde maneja w'omuyimbi Jose Chameleone avuddeyo ku kya maneja wa Leone Island omupya eyayanjuddwa.\nAsekeredde abagamba nti yagobeddwa abagambye nti "Nze ndi kakonge ka ku kkubo an'ekoonako y'agwa" olumaze nagattako nti "ninga nkulungo abajja be beetoloola ne bandekawo…"\nMutima okwogera bino kiddiridde omuyimbi Jose Chameleone ku Lwokubiri okwanjulira eggwanga mwana muwala, Fortunate Bijou amanyiddwa nga Bijou nga maneja we omupya era agamba amusuubiramu bingi omuli n'okwongera okusituula erinnya ly'omuyimbi n'ekibiina kya Leone Island.\nChameleone ne maneja we omupya, Bijou eyasikidde Mutima.\nNg'ayogera ku Mutima n'abalala babadde akola nabbo, Chameleone yagambye bano tebaatuukiriza bulungi buvunaanyizibwa bwabwe ate wabaddewo n'abafere bangi abeeyita ba maneja be ne babba abantu kati kye kiseera okufuna omuntu ategeera obulungi omulimu guno n'eky'okukola nga Bijou.\nWabula Mutima ye agamba aky'aliwo era akyakola ne Chameleone abalowooza nti yagobeddwa abagambye balindemu ekiseera kitono bajja kukakasa.\nOkuva Chameleone lwe yawa Mutima obwa maneja bazze bafuna obutakkaanya ne batabuka ate oluvannyuma ne badding'aana era lumu yamulangako ne mu mpapula z'amawulire nga bwatakyali maneja we naye wayita mbale nga bazzeemu okukola bombi.\nAbempologoma batabukidde ewa Katikkiro


Bukedde Online - KibuuleEddwaaliro ly’e Kitanda liri ku ‘kitanda’\nKibuuleEddwaaliro ly’e Kitanda liri ku ‘kitanda’\nBalumbye poliisi bagiggyeko gwe baakutte...\nBa Imam balabuddwaku kuwoowa abaana abatanneetuuka...\nABALWADDE n’abajjanjabi mu ddwaaliro lya gavumenti erya Kitanda Health Center III e Bukomansimbi balajaanidde gavumenti ebayambe ku mbeera embi eddwaaliro gye lirimu.\nAbalwadde abaasangiddwaayo baategeezezza bwe liri mu mbeera eyennyamiza naddala ku ludda abakyala we bazaalira ng’abasinga bazaalira ku ttaka. Ng’oggyeeko obutaba n’abitanda, abalwadde era bagamba nti eddwaaliro teririna bikozesebwa mu kuzaazisa, omuli ebyuma ebiyambako abaana okussa n’abo abazaaliddwa nga tebatuuse ekibawaliriza okubasindika mu malwaliro amalala nga e Masaka ne Kitovu.\nEddagala mu ddwaaliro lino lya kkekwa ng’ebiseera ebisinga abasawo babawandiikira eddagala ne babalagira okuligula mu bulwaliro obw’obwannannyini lye bagamba nti balibaguza ku buseere. Evelyn Naggayi nga muzaazisa yagambye nti basanga okusoomozebwa bwe wabeerawo abakyala abasoba mu omu.\nAkulira eddwaaliro lino, Dr.Timothy Wasswa yagambye nti eddwaaliro embeera gye lirimu mbi nga batya n’okukubiriza abakyala okujja okuzaalira mu ddwaaliro olw’embeera yaalyo.\nSsentebe wa disitulikiti eno, Muhammad Kateregga yategeezezza nti omuwendo gw’abakyala abazaalira mu ddwaaliro lino bwe gweyongeddeko era disitulikiti yaakukola kyonna ekisoboka okulaba nga babafunira ebitanda n’okubazimbira ekisenge mwe bazaalira.\nSsentebe Muhammad Kateregga


Bukedde Online - Obujulizi bw’essasi eryatta Akena bwongedde okuluma Kanyamunyu\nEbyokwerinda binywezeddwa mu Kira\nOMUKUGU mu by’emmundu alaze kkooti ekika ky’emmundu n’essasi eryakozesebwa okutta omugenzi Kenneth Akena bwe yabadde awa obujulizi ku Mathew Kanyamunyu agambibwa okukola ettemu lino.\nKanyamunyu ne muganzi we Munwangari nga bali mu kkooti.\nKanyamunyu avunaanibwa ne muganzi we Cynthia Munwangari okutta Akena. Oludda oluwaabi lwesigamye ku bujulizi obugamba nti baamukuba essasi mu lubuto eryamutta oluvannyuma lw’okukalabula mmotoka yaabwe mu bitundu by’e Lugogo. Ettemu lino lyaliwo nga Novermber 12, 2016.\nRobin Kirinya okuva mu labalatole ya Gavumenti e Wandegya yabadde mujulizi wa 11 era yazze n’essasi eryalaalira mu mubiri gwa Akena n’aliraga omulamuzi Steven Mubiru ali mu mitambo gy’omusango guno.\nKirinya yagambye nti nga Novermber 18, 2016 poliisi yamuwa ebizibiti omwali essasi eriddugavu abikebere nga yeeyambisa obukugu bwa ssaayansi abannyonnyole ekika ky’emmundu ekyakozesebwa.\nEbirala ebyamuweebwa kuliko engoye; essuuti n’essaati y’emikono emiwanvu ebya bbulu ezigambibwa nti za Kanyamunyu, ekiteeteeyi kya Munwangari ne mmotoka nnamba UAW 548M abikebere oba nga biriko obuganga bw’essasi eryasangibwa mu Akena.\nOluvannyuma lw’okwebejja ebintu bino ebyamuweebwa poliisi, yakola lipooti nga May 31, 2017 eraga essasi eryakubwa Akena. Lipooti yalaze nti essasi lizitowa ggulaamu 2. 58, obuwanvu bwa centimeter 1.22 ng’essasi ery’ekika kino libeera mu basitoola [pistol] oba ekika kya basitoola ekirala ekimanyiddwa nga Revolver egendamu amasasi 8.\nYaggyeewo okubuusabuusa kwonna ku kika ky’emmundu ekyakozesebwa okutta Akena n’agamba nti yali basitoola.\nOludda oluwaabi lugamba nti oluvannyuma lwa Kanyamunyu okuba Akena essasi, emmundu yagikwasa muganda we Joseph Kanyamunyu eyagikweka era n’okutuusa kati poliisi tegifunanga.\nAkena yafiira mu ddwaaliro lya Norvick oluvannyuma lw’okulongoosebwa essasi. Abehhanda za Akena baategeeza kkooti nti omugenzi yagenda okufa ng’amazze okulumiriza Kanyamunyu nti y’amusse yadde nga ye Kanyamunyu agamba nti yamutaasa butaasa n’amuddusa mu ddwaaliro oluvannyuma lw’abantu b’ataategeera okumukuba amasasi.


Bukedde Online - Palamenti ekkirizza gav't okussa emisolo ku 'mobile money', pikipiki, butto ne 'whats app''\nOmuvubuka eyataasizza omwana okufa alidde! Pulezidenti amuwadde obutuuze n'omulimu\nAmagye gatendese Abaserikale ba Poliisi n'...\nPALAMENTI eyisizza etteeka erikiriza gavumenti okussa omusolo ku ‘mobayiro mane’, bbutto, pikipiki ,n’okukozesa emikutu gya kompyuta egy’empulizinga nga ‘’whats up’’, ‘’viber’’ n’emirala egitabadde gya kusasulira.\nKino kyakulembeddwa ababaka okukubagana empawa ku nsonga eno ng’abamu bagamba nti emisolo gigenda kugaziya enfuna ya gavumenti n’abalala nga bakayana nti ginyigiriza banaku .\nBino byabaddewo mu palamenti ng’ababaka bateesa ku bbago ly’etteeka lya ‘’Exercise duty amendment bill,2018’’ erigenda okussaawo emisolo egitali gimu. Abagiwagira bagamba nti kiyamba gavumenti okwongera ku nfuna yaayo n’okulakulanya eggwanga ng’abakiwakanya bagamba nti kinyigiriza abaavu.\nAbabaka abatuula ku kakiiko ka palamenti ak’ebyensimbi mu lipooti yabwe eri palamenti ku nsonga eno baawagidde gavumenti okussa omusolo ku bakozesa ‘mobayiro mane’ nga bagamba nti kigenda kwongera okuyamba eggwanga okufuna ssente\nEra baawagidde emisolo ku bbuto ne pikipiki empya eziwandisibwa omulungi ogusooka. Kyokka ne basaba omusolo ku binywebwa ebigonvu nga sooda gukendezebwe nga bagamba nti guli waggulu bw’ogerageranya n’amawanga g’omulirwano. Baagala omusolo guno gukendezebwe okuva ku bitundu 13 gudde ku bitundu 12 kuba bwe guba waggulu kivaako okumukukusa okuva ebweru.\nKu ‘mabayiro mane’ ababaka bagamba mu lipooti nti omuntu asobola okweyambisa enkola endala yonna ey’okutambuza ssente. N’agamba nti abakozesa enkola endala babadde basasula n’olwekyo n’aba ‘mobayiro mane’ basasule.\nKyokka mu kukubaganya ebirowoozo ku nsonga eno mu palamenti eya wamu ababaka beetemyemu ng’abamu bawagira abalala bawakanya. Omumyuka wa ssentebe w’akakiiko kano Joy Katali yategeezezza nti abakozesa ‘mobayiro mane’ balina okusasula kuba n’abatambuza ssente mu ngeri endala basasula.\nOmubaka Anna Nankabirwa (Kyankwanzi NRM), Abraham Byandaala (Katikamu North) ne ssentebe w’akakiiko ka palamenti aka bajeti Amos Lugoloobi bawagidde emisolo gino nti gigenda kuyamba okuzimba enyingiza y’eggwanga gavumenti etuuse obuwereza ku bantu.Ne James Kakooza (Kabula) n’agamba abatayagala kuwa musolo gwa ‘mobayiro mane’ baleme kukozesa nkola eno.\nKyokka Patrick Nsamba (Kassanda North) n’awakanya ng’agamba nti emisolo gikosa baavu. David Abala (Ngora) yawakanyizza omusolo ku pikipiki ne mobayiro mane ate Elijah Okupa (Kasiro) n’agamba nti kikyamu abanene okwewoma okuwa omusolo ng’abanaku basasula. Oluvannyuma etteeka baliyisizza.\nAbavubuka b'e Ssembabule beekalakaasizza olw'ensako yaabwe


Bukedde Online - Yansiba olubuto lwa myezi 2\nEddiini kata enzitire eddya\nKIRUNGI okusooka okwekenneenya omuwala gw’oyagala okuba naye mu bufumbo. Kyalibadde kirungi ne musooka okwekebeza omusaayi, endwadde z’ekikaba n’ebirala, kuba nze ekyantuukako na kati nkirojja.\nNze Josua Rasfi re Wagaba. Mbeera Makindye. Mu 2013 nali nkola okusobola okweyimirizaawo ng’omuvubuka.\nMu mwaka ogwo, twafi irwa ku muliraano era nga twalina okubawerekerako gye baziika e Mbiriizi Masaka.\nMu mmotoka ya kosita mwe twagendera, mwalimu eggwala ery’omusitukwa nga lirina entumbwe eryandya omwoyo.\nOmutima gwange gwatendewalirwa bwentyo ne ntandika okulisokaasoka obugambo nga bwe tugenda.\nBwe twatuuka we batundira omucomo ne sooda, nalina okubimugulira. Twatuuka we bagenda okuziika era ne tumaliriza ekyatututte, olwo ne tutandika olugendo okudda e Kampala. Namusaba ennamba ye ey’essimu n’agimpa nange ne muwa eyange.\nEnkeera namukubira ajje andabeko era naye teyasibamu n’ebyaddirira nammwe muli bakulu muyinza okubitegeera.\nTwagenda mu maaso n’okweyagala nga kumpi ayosa olunaku lumu oba bbiri najja okundaba.\nNga wayiseewo emyezi ebiri, mwana muwala yankubira essimu n’antegeeza nga bw’alina olubuto.\nYansaba ssente asobole okugenda mu ddwaaliro era bwe yatuukayo yagamba nti baamusaba emitwalo 25 ne nzimuwa.\nYagenda mu maaso n’angamba nti omwana yali tateredde munda era nga kyali kimwetaagisa okugendako mu kattivvi nga kimwetaagisa mitwalo 35 era nazo nazimuwa ng’omukwano gunzibye amaaso, mikwano gyange ne giηηamba nti omukazi akufera naye nga nze sibiwulira kuba nnali manyi tannimba.\nOkumanya abawala abayaaye babeera bakkakkamu , era yansomera pulaani endala nti nga bwali olubuto, kyalibadde kirungi ne mukolera bizinensi endala, tuleme okubonaabona ng’azadde nange ne nkitegeera nti ensonga ye erimu eggumba.\nNga wayiseewo emyezi esatu ng’amaze okuzaala, yeerabira essimu ye awaka, naye bwe nagitinkuula mwalimu obubaka obuwandiike nga bugamba, “omusajja yategeera nti omwana si wuwe?, Obulala nga bugamba nti “Kirabo omuleeta ddi tumuwe erinnya ettuufu?” Nawuniikirira amagezi ne ganzigwako.\nNamubuuza enkeera nti ani nnannyini Kirabo omutuufu teyanziramu wabula oluvannyuma ne yeekaza nti gwe olabye eriyo agamba nti wuwe?\nEbiseera bwe byagenda byeyongera mu maaso, edduuka lyagenda lisereba mpola, mpozzi nga ssente aziggyamu azitereka nga yeetegekera kunoba era naalirya n’alisuulira ddala.\nYalaba sikyamufaako, yagera ηηenze okukola n’asibamu ebyanguwa era n’awandiika akabaluwa nakassa ku mmeeza nti, “ Tukuviiridde weegazaanye omwana kamutwale ewa kitaawe”.\nOkuva olwo nakitegeera nti abakazi busa bwa mbogo bukala ku ngulu bw’obulinnyako bubeera bubisi munda.\nNalwawo okuguma kuba nnali manyidde okubeera naye naye nga sirina kyakukola. Wabula nakimanya nti okumala gaganza si kituufu era nange nalugwamu.


Ebibi omusanvu ebikambwe bye biki?\nOkusinziira ku njigiriza y’Abakatoliki, ebibi omusanvu ebikambwe gy’emize omusanvu, egirekebwa nga tegikebeddwa negiryoka givaamu olukunkumuli lw’ebibi ebirala era olwo negimaliriza nga gisse omwoyo. Ebibi omusanvu ebikwambwe mwemuli, obuggya, omululu, okwaka, obusungu, n’obugayavu. Olukalala luno lwasooka kugattibwa Paapa Gulegole (Pope Gregory) mu kyasa ky’ekumi n’omukaaga. Tomasi Akwinasi (Thomas Aquinas) oluvanyuma nagaziya enonga eno. Mu kyasa ky’ekumi n’ennya, Dante (Soma Dente) yawandiika ekitontome kye ekyewunyisa kyeyatuuma Okubengeya (Inferno) mweyalaga ekifaananyi kya Puligaatooli ng’elina embalaza musanvu ezikwatagana n’ebibi omusanvu obikambwe.\nEbibi omusanvu ebikambwe era biyitibwa ebibi omusanvu ebikulu—nga kitegeeza ebirina okuteekebwako esiira eddene oba “ebikambwe ennyo” Ebibi omusanvu ebikambwe bitwalibwa okuba ebibi ebisokerwaako ebirya omuntu era by’ebibi ebisobola okutuza emabega. Buli kibi ku bibi bino omusanvu kivaamu ekibi ekirala,okugeza, obusungu busobola okuleetta okwogera obubi, obukambwe, oba okutta.\nKukuno okunyonyola okumpimpi ku bibi bino omusanvu.\nAmalala — Okulowooza ku muwendo gwo, mu ngeri esukkuluma, etali ntuufu.\nObuggya — Okuwulira nti gwe osaana ebintu ebikwatibwaako, obuwanguzi, omuwendo, oba talanta y’omuntu omulala.\nOmululu — Okwagala ennyo okulya n’okunywa okusukkulumye.\nOkwaaka— Okulowooza ku kwegatta oba okwagala okwesanyusa mu nsonga z’omukwano n’omuntu atali mwagalwa wo.\nObusungu— Okwagala okusukkulumye okutali kutuufu okw’okuwoolera.\nOmululu gw’ebintu — Okwagala ebintu okusingira ddala ebintu by’omuntu omulala.\nObugayaavu — Obutatekamu manyi mu mulimu ogwetagibwa, negutakolebwa (Oba okukolebwa obubi).\nEkimu ku bintu ebisinga okutegerebwa obubi ku bibi omusanvu kiri nti; Katonda tagenda kubisonyiwa. Ekeleziya Katolika tesomesa nti ebibi ebyo tebisonyibwa, mu nsomesa yabwe, ebibi omusanvu bisobola okuleeta ebibi ebirala, ebiretera omuntu okugenda mu geyeena nga yakaffa, okujako nga ebibi ebyo byenenyezeddwa ng’omuntu nataffa. Obukatoliki era busomesa nti ebibi omusanvu ebikambwe bisobola okuwangulwa n’enkola musanvu.(Obukkakamu, Okwebazanga, okuyamba, Okwewala oba okulinda okukola ekintu okutuusa akaseera kakyo nga katuuse, okubeera mu bulamu obutali bwa beeyi nnyo oba obulamu obwangu, obuguminkiriza, n’okulemerako )\nEnsomesa y’ebibi omusanvu ddala ewagirwa Bayibuli? Yye era nedda. Engero 6:16-19 eraga ebintu omusanvu Katonda byakyaawa; 1) Amaaso ag'amalala, 2) olulimi olulimba, 3) engalo eziyiwa omusaayi ogutaliiko musango;\n4) Omutima oguyunja ebirowoozo ebibi, 5) ebigere ebyanguwa embiro okugoberera ettima;\n6) Omujulirwa w'obulimba ayogera eby'obulimba, 7) n'oyo asiga okukyawagana mu b'oluganda. Amazima gali nti olukalala luno ssi lwe lukalala abantu lwebamanyi ng’olw’ebibi omusanvu ebikambwe.\nYye, Amalala, obuggya, nebirala bibi Katonda byakyaawa, wabula, tebiyitibwa “ebibbi omusanvu ebikambwe” mu Bayibuli. Ebibi omusanvu ebikambwe bisobola okuba engeri y’okwawulamu ebibi byonna. Kumpi buli kibi kisobola okutekebwa mu kimu ku bibi omusanvu.\nEkisembayo, tewali kibi kikambwe oba kibi nnyo okusinga ekirala. Ebibi byonna bivaamu okufa (Abaruumi 6:23). Buli kibi kisalira omuntu omusango okuba omumenyi wamateeka (Yakobo 2:10). Atenderezebwe Katonda olw’okubanga Yesu Kristu yatwaala ekibonerezo ky’ebibi byaffe, nga kwekuli ebibi “omusanvu ebikambwe.” Olw’ekisa kya Katonda, okuyita mu kukkiriza Kristu, tusobola okusonyiyibwa (Matayo 26:28; Ebikolwa 10:43; Abaefeeso 1:7).


.::Urubuga rwa mbere rwa Gikiristo ::. – Lutikko y’e Namirembe: Bategese emisinde okusonda ez’okugimaliriza\nLutikko y’e Namirembe: Bategese emisinde okusonda ez’okugimaliriza\nComments Off on Lutikko y’e Namirembe: Bategese emisinde okusonda ez’okugimaliriza\nOKUDDAABIRIZA Lutikko y’Omutukuvu Paul e Namirembe we kutuuse kati agitunulako afuna akamwenyumwenyu, gwatandika nga gwetaagisa buwumbi kati beetaaga bukadde okumaliriza okutandaaza wansi n’okuyunga amasannyalaze.\nOmulabirizi w’e Namirembe Wilberforce Kityo Luwalira yasinzidde mu Lutikko e Namirembe ku Paasika ne yeebaza Abakritaayo n’abantu bonna olw’okuwaayo okudduukirira omulimu guno n’agamba nti yatongoza omulimu mu 2011 ng’abakugu babaliridde obuwumbi bibiri n’ekitundu okuddaabiriza akasolya kokka baagenda okwetegereza ng’ebyetaagisa okulongoosa bingi ssente ne zisukka ze baabalirira okusooka.\n“Mukama yeebazibwe omulimu ogwatandikira mu buwumbi kaakano twetaaga bukadde okumaliriza okukuba talazo wansi era tukirabye nga ssente ezibulayo tusobola okuzifuna nga tuyita mu misinde egigenda okubaawo nga May 24, 2014″, bwe yaggumizza. Bukedde ku Ssande alambudde omulimu nga bwe gutambudde n’ebibulayo.\nJames Galabuzi Mukasa ali ku kakiiko akazimba agamba bwati:\n“Okuva 2011 omulimu lwe gwatongezebwa tuzze tugutambuza twatandika ne kkampuni ya Vicom Centre eyakola akasolya era yo olwamaliriza ekitundu kyayo n’esiibula. Abakugu baasooka kubalirira obuwumbi bubiri n’ekitundu okusoboka okuddamu okusereka Ekkanisa naye baagenda okusereekulula ng’ebitundu ebimu bye bataalabirawo ng’embaawo zaavuda dda ssente ne zeeyongeramu.\nOmulimu gwali gwakukolebwa mu mitendera esatu okuli akasolya, ebisenge n’okutandaaza wansi. Akasolya kaddiddwaamu ne kaggwa, wansi awaali obuggyo tutaddewo ttalazo ate ebisenge twakizuula nga tebyetaagisa kuddamu era kati ekisigalidde be bakugu okuwa embalirira ku masannyalaze nga ttalazo awedde.\nEbisenge tebigenda kumenyebwa wabula baakubirongoosa nga bazibikira obunyaafa obutonotono n’okwongerako ka langi aweetaagisa esobole okutuukana n’omulembe kubanga byazuulibwa nga bigumu bulungi.\nWansi abakugu baabalirira nga kyetaagisa obukadde 250 okumaliriza ttalazo era kkanisa esasuddeko obukadde obusoba mu 100 era omulimu gutambula naye kkampuni ya Supper Terrazzo Uganda Ltd eri ku mulimu olumaliriza yeetaaga ssente zaayo.\nEMISINDE GY’OKUSONDA SENTE;\nOlukiiko oluli ku mulimu gw’okuddaabiriza Lutikko olukulirwa Omulabirizi Luwalira lwasazeewo tutegekewo emisinde gy’okusonda ssente nga 24 May ku Lwomukaaga olujja.\nOmuntu okwetabamu asasula 10,000/-, kkampuni esasula kakadde kyokka tekigaana muntu yenna kwongera kuwaayo nga bw’abeera asiimye. Emisinde gyakusimbula ku Lutikko e Namirembe ku Lwomukaaga nga Maya 24. Kuliko abagenda okudduka kkiromita 5 ne 10.”


Bukedde Online - Abatakisi balumbye ababba ssente zaabwe\nOmwala gw’e Kamwokya gusse 2\n‘Ebyambalo ebyeru ebitaliiko butuukirivu...\nKasinga ng’ali ne baddreeva.\nBADDEREEVA ba takisi ku siteegi y’e Bwaise baloopedde akulira poliisi y’e Kawempe, Hashim Kasinga, abakulembeze baabwe ababulankanya ssente zaabwe ez’okwekulaakulanya ne kireetawo okugugulana ku siteegi yaabwe.\nBaddereeva bayiye akakiiko k’abakulembeze akabaddeko ne balonda akapya akagenda okulondoola enzirukanya y’emirimu naddala enkozesa ya ssente. Ronald Kayanja eyalondeddwa ku buwandiisi bwa siteegi yategeezezza nti siteegi yali eyingiddemu obutabanguko nga buva ku ssente z’okwekulaakulanya ng’enkola eriwo buli lunaku waliwo ddereeva afuna 200,000/-. Kayanja yagamba nti ssente endala 3,450,000/- ezibadde ziggye baddereeva mu mbeera olw’obutaba ku akawunta zibadde zikuηηaanyizibwa okuva mu mmotoka ya takisi eyagulibwa bammemba emyezi munaana egiyise.\nYagambnye nti baddereeva balumiriza omuwanika abaddeko, Fauzi Wakwa okuba ng’amanyi amayittire ga ssente zino era bw’anaalemwa okuzibawa ensonga bajja kuzitwala mu kkooti. Baddereeva baalonze akakiiko akapya akagenda okubakulembera ng’okulonda kwabadde ku kisaawe kya Growers e Bwaise.\nAbaalondeddwa ye Ssentebe Francis Nsobya Ssemakadde eyazze mu kifo ky’abaddemu. Muhammad Kinene ye mumyuka, Ronald Kayanja, muwandiisi, David Mayanja, muwanika. Abalala abaalondeddwa ye; Fred Lukumbi avunaanyizibwa ku nsonga za baddereeva, Eric Ssekaayi wa byakwerinda, Abdu Jjuuko akulira bakondakita ne Ismail Bisaso ye muwi w’amagezi ku lukiiko luno.\nSsentebe Nsobya yeebazizza ba ddereeva banne okuddaamu nebamussaamu obwesige ne yeeyama okutuukiriza obuvunaanyizibwa obumukwasiddwa. Lukumbi yasabye baddereeva okufuna pamiti kibayambe okukola omulimu gwabwe obulungi.


Bukedde Online - Abembogo beekulisizza okuwangula Engabo\nCranes etandise okwetegekera Burundi mu za...\nOmutaka Kayiira Gajuule asabye bannabyamizannyo okukuuma omutindo n'empisa basobole okugenda mu maaso\nOmutaka Kayiira Gajuule ne bazzukulu b'Embogo\nBya LYDIA NAKIGULI\nOMUTAKA Kayiira Gajuule, akulira Ekika ky'Embogo, akubirizza abazannyi be okukuuma omutindo n'empisa basobole okweddiza Engabo y'empaka z'Abaganda omwaka ogujja.\nYagambye nti Ekika ky'Embogo tekikoma kubeera na ttalanta mu mupiira mwokka wabula ne mu mizannyo emirala, n'awa eky'okulabirako kya Halima Nakaayi eyawangulidde Uganda zaabu mu mpaka z'ensi yonna ne Fortune Sentamu eyawangula eza ddigi mu bato.\n"Omuzannyi yenna okusigala ng'ovuganya olina okukuuma omutindo n'empisa," Kayiira bwe yakuutidde abazannyi, ku kabaga bazukkulu b'Embogo ke baategse okuyozaayoza ttiimu y'omupiira okusitukira Ngabo y'Ebika. Baabadde ku Explorer Ranch e Bweranyange mu Wakiso.\nEmbogo yawangula Ekkobe ggoolo 1-0 ku fayinolo eyali Masaka Recreation Grounds nga August 31, era nga bakulembeddwamu omutendesi Ibrahim Kiirya, abazannyi Engabo baajanjulidde Omutaka Kayiira ku kabaga kano.\nAbabaka bavuddeyo ku byâ€™e Bugerere\nAbanyala tulwanirira bwetwaze - Ssaabanyala


Bukedde Online - Engeri gyebaapanga okussa abasiraamu mu nsonga za Kawessi\nFelix Kaweesi bwe yali tannattibwa, waliwo pulaani eyakolebwa mu poliisi okubaako abantu be bassaako omusango. Wano kyasalibwawo nti amangu ddala nga Kaweesi attiddwa babeeko be bakwata naddala Abasiraamu abaali baludde nga bamulabula.\nBaasalawo okuwaayiriza Abasiraamu kubanga Kaweesi yali yaakakulira okulumba Omuzigiti gw’Abatabbuliki e Nakasero era ng’aliko n’ebikwekweto ebirala omwakwatirwa Abasiraamu. Ekirala abayeekera ba ADF kumpi bonna abaali bakwatiddwa mu butemu baali Basiraamu.\nNga kyali kijja kuba kyangu eggwanga okukkiriza nti bano be batta Kaweesi. Kyokka era waliwo abatali Basiraamu abaayingizibwa mu kintu nga bano kuliko Maj. Galabuzi abazze bakwatibwa enfunda eziwera. Olw’okuba Galabuzi muserikale baakiraba ng’ajja okukozesebwa oluvannyuma ayimbulwe.\nWaliwo n’abazze bakwatibwa mu bubbi n’obutemu abassibwa ku lukalala lw’abalina okukwatibwa bassibwe mu kkomera kyokka eby’okutta Kaweesi bwe bikkakkana bayimbulwe.\nBino bituukiddwaako bambega ba ISO ababuuliriza ku kutemula Kaweesi. Obujulizi baabuggye mu boofiisa ba poliisi naddala ab’omu kitongole kya Flying Squad abaakwatiddwa ku by’okutemula Kaweesi.\nEnsonda zaategeezezza nti bonna abaakwatibwa baliko engeri gye bassibwako ebizibiti oba obujulizi bwe batasobola kwegaana. Abamu baatwalibwa e Kulambiro we battira Kaweesi olwo emirongooti gy’essimu ne gikwata amasimu gaabwe nga bali e Kulambiro.\nAmasimu ago gaakozesebwa okugoogererako. Olwo ne bagatta amasimu agabakubiddwa nabo ge bakubye okulaga nti baali boogereganya ku bya Kaweesi.\nOkupanga obujulizi Omu ku baakwatibwa alina makanika wa pikipiki e Kasangati ku lw’e Gayaza gy’akanikira pikipiki ye. Baakwata makanika ono ne bamutwala ku poliisi ya Kira Road ne pikipiki enkadde eyalagibwa ng’eyali ekozeseddwa mu kutemu Kaweesi.\nKyokka byonna byali bipange. Eyakwatibwa ye Yusuf Mugerwa n’atwalibwa ne pikipiki ssatu okuli ennamba UDL 144X, UDL 157U ne UBC 857F ne zikozesebwa ng’ebizibiti nti zaakozesebwa mu butemu.\nOlw’okuba poliisi yamuzinda kiro, tebaamanya ng’emu ku pikipiki yali “nvundu” ng’emaze ekiseera ng’ekwamye. Bukedde yafulumya pikipiki eno ne wabaawo amaloboozi agagiwakanya.\nEnsonda zaagambye nti waliwo ofiisa w’amagye ayitibwa Lt. Kagina alina obumanyirivu mu kukung’aanya obujulizi. Ono yaweebwa obuvunaanyizibwa bw’okwogera n’abaali bakwatiddwa okukakasa nga bye boogera bikwatagana. Ono yakaka abamu okukkiriza nti bamanyi ku by’okutta Kaweesi kibayambe okubayimbula.\nAbasiraamu abazze bavunaanibwa.\nAmagye kino gaakimanya era Kagina n’avunaanibwa mu kkooti y’amagye eya Military Unit Discplinary Committee e Mbuya. Aba ISO baategeezezza nti abaserikale okuli Abel KitagendaMoses Kasibante, Martin Kimbowa, Herbert Muhangi owa Flying Squad, Richard Ndabwoine, Col. Ndahura Atwooki babayambye nnyo mu kubuuliriza kwabwe. Kyokka baagambye nti olw’ekiseera ekiwanvu ekiyiseewo, poliisi ekozesezza omukisa ogwo okubuzaabuza obujulizi ku bya Kaweesi.\nEra abamu ku bofiisa b’amadaala aga waggulu okuli abaduumizi b’oku ntikko tewannabaawo bujulizi bubassa butereevu mu by’okutta Kaweesi. Kaweesi yattibwa March 17, 2017 e Kulambiro ne ddereeva we Dodfrey Mambewo n’omukuumi Kenneth Erau. Obujulizi poliisi bwe yali etegese okutwala mu kkooti kuliko lipooti y’emirongooti eraga nti mu budde obwo, abamu ku basibe baaliyo e Kulambiro. Nga kino bakyesigamya ku masimu ge beekubira.\nKAYIhura bye yayog era Gen. Kale Kayihura bwe yali mu kuziika Kaweesi e Kitwekyanjovgubazi nti, abatemu abaali basse Kaweesi, abamu baali babakutte ng’omu yali asala nsalo kugenda Congo. Oluvannyuma n’ategeeza nti waliwo abaali bakwatiddwa nga batoloka okuyingira Kenya.\nMbega yagambye nti ebyayogerwa Kayihura bibuusibwabuusibwa kuba okutuuka ku buwanguzi obwo (okukwata abatemu) mu nnaku bbiri zokka oluvannyuma lw’ettemu kyetaagisa obukugu obwenjawulo.\nMbega n’agamba nti balowooza nti Kayihura yali akimanyiiko nti waliwo abajulizi abaali bapangiddwa. Era bye yayogera yali asinziira ku bajulizi abo okugumya eggwanga. Abaatwalibwa mu kkooti ku by’okufa kwa Kaweesi kuliko; Abdu Rashid Mbazira, Buyondo Muhammed, Aramazan Higenyi Noordin eyakazibwako Taata Abdallazack , Mugerwa Yusuf eyakazibwako Wilson, Bruhan Balyejusa ng’era yeeyita Masiga Jimmy Ogutu, Kyambadde, Jibril Kalyango, Abu Aisha, Yusuf Nyanzi Siraje aka Ssentamu Jimmy and Shafiq Kasujja.\nAbamu ku bano, baayimbulwa ku kakalu ka kkooti ate abalala ne basindikibwa mu kkooti enkulu batandike okuwozesebwa. Abaasindikibwa mu kkooti kuliko; Abdul Rashid Mbaziira, Araman Higenyi, Yusuf Mugerwa, Bruhan Balyejusa, Joshua Kyambadde, Jibril Kalyango, Yusuf Nyanzi and Shafik Kasujja.\nKIgambibwa nti bano, be baatwalibwa e Kulambiro olwo amasimu gaabwe ne gakwatibwa omulongooti era bano poliisi be yayogerako nti baakwatibwa bayingira Congo ne Kenya.


Wuuno omwana wa Gen. Katumba Wamala attiddwa, Ye Brenda Nantongo abadde yakava mu America okusoma - Watchdog Uganda\nWuuno omwana wa Gen. Katumba Wamala attiddwa, Ye Brenda Nantongo abadde yakava mu America okusoma\nGen Katumba Wamala with his daughter Brenda Nantongo during last month's swearing in ceremony of MPs\nBRENDA Nantongo ye muwala wa Gen. Edward Katumba Wamala attiddwa mu bulumbaganyi obubatuusiddwako ku makya g’olwokubiri mu bitundu bye kisaasi.\nOno abadde yakava mu Ggwanga lya America gyabadde ku misomo egy’enjawulo, era nga kigambibwa nti okutambula ne kitaawe abaddeko emirimu gyagenda okukolako mu kibuga Kampala.\nOmulala afudde ye mugoba wa mmotoka ya Gen. Katumba amanyiddwa nga Haruna Kayondo bangi gwe boogeddeko nga omusajja abadde omukkakamu ennyo.\nBrenda ono abamu ku baana be yakula nabo ku kyalo Nabuti e Mukono bamwogeddeko nga omwana abadde ayagala ennyo banne naddala be yakula nabo, nga yadde babadde baasenguka okuva e Mukono ne badda e Naguru.\nOkusinziira ku Seemu Katabira omu ku batuuze be Nabuti Mukono agamba nti ono ne banne baayagalanga nnyo abaana naddala abanaku, era nga buli nkomerero ya mwaka beekolangamu omulimu ne bawaayo engatto eri abaana abadda ku massomero nga kino kyakolebwanga maama wabwe (Mukyala wa Katumba).\nN’okutuuka kati Brenda abadde atera okudda ku kyalo Nabuti gy’abadde alina amayumba ga bapangisa gaazimba, era nga buli lwabadde ajja abadde atera okubuuza ku banywanyi be beyaleka ku kitundu.\nPHOTO: Here is Gen Katumba Wamala’s daughter who has been shot dead by assailants, she had just returned from USA\nGen Katumba Wamala's last statement before he was shot


KULUNO ATAYOGERA MAZIMA TAYAMBA. ASIRIKE – ababaka\nHome Topic KULUNO ATAYOGERA MAZIMA TAYAMBA. ASIRIKE\nKULUNO ATAYOGERA MAZIMA TAYAMBA. ASIRIKE\nHome › Forums › Ababaka Discussions for Unity and Peace › Masangaanzira / Crossroads › KULUNO ATAYOGERA MAZIMA TAYAMBA. ASIRIKE\nSeptember 13, 2009 at 12:06 am #18064\nAbaami bano wammanga balina ebifo ebyobukulembeze ebye njawulo. Nga abamu bakulira namadiini, era nga mu bantu abafudde mulimu nabagoberezi baabwe. Ekyo tebibesisiwazza nakamu, kubatuma kwevaamu kwogera mazima. Kubanga abamawanga amalala obalaba nga bafunye ebyokwogera nokukandula amaloboozi nga bakutte mmundu, era buli omu ekyo kyalinda nokwesunga mu bonna bannamawanga abagala okufuga eyo Uganda. Ebyo si bya bufuzi, era eyo si nsi. Obwo bumenyi bwa mateeka. Naye tunulira abavubuka ababadde bekalakasa jjo, wakati mu bimotoka bya tear gas, namasasi agabadde gakubibwa okutta abantu. Omuntu okugenda okutambaala embeera eyo aba alina amazima nokukkiriza nokwetamwa kwa kitalo. Abantu tebajja kukkiriza kitisibwa tisibwa, ekyo ba Museveni nebanne bandibade bakitegedde kati. Wabula nabo balina aboogezi abalala ababawaga. Nga befuula mbu Mengo/Abaganda be balina ekikyaamu. Nabantu abayitibwa aba Katonda nebatasobola kusala mazima, oba okugamba nti naye kino tekyabadde kituufu? Wakiri gaana okwogera ogambe nti ntya. Nze bannange kyendaba nga kuluno atayogera mazima gennyini kisingako nasirika. Kasita tewali bamusongamu mundu nga bamukaka okwogera.\nBoogedde ekinaamalawo obugulumbo mu Buganda\nKalidinaali Emmanuel Wamala\nBya A. Ssempereza, H. Mutebi ne a. Lubowa\nABAKULU ab’enjawulo mu biti byabwe bavuddeyo ne boogera ku mbeera ey’okusika omuguwa eriwo mu Uganda wakati wa Gavumenti ne Mmengo ng’evudde ku kya gavumenti okugaana Kabaka okulambula essaza lye ery’e Bugerere.\nAbantu bangi baafudde mu kwekalakaasa, ekibuga bakikubyemu ttiyaggaasi n’amakubo ne bagaziba ekyavuddeko n’okuggala leediyo nga CBS, Akaboozi, Ssuubi, ne Sapientia:\nZubairi Kayongo, Mufti w’ekiwayi ky’e Kibuli: Embeera eriwo yeerariikiriza era nsaba Buganda ne Gavumenti bateese bakkaanye. Nsaba Abasiraamu basabire eggwanga kubanga essaala z’abasiibi Mungu azaanukula mangu. Nnina essuubi nti Gavumenti ne Mmengo bagenda kukkaanya embeera edde mu nteeko.\nWynand Katende, omwogezi w’Essaza Ekkulu ery’e Kampala:\nObwegugungo obwabaddewo mu Kampala ku Lwokuna omwabadde n’okuyiwa omusaayi bwalibadde busobola okwewalibwa singa abakulembeze ku njuyi zombi baatudde ne basalira obutakkaanya buno amagezi.\nGodfrey Lule eyaliko Ssaabawolereza wa gavumenti e Mmengo: Wateekwa okubaawo okwogeraganya wakati w’abakulembeze basobole okumanya abantu kye baagala. Abakulembeze balina okumanya abantu kye baagala. Amaanyi tegalya kubanga ne bwe baagakozesa mu ntalo ez’ensi yonna nga Ssematalo asooka n’owookubiri era oluvannyuma baatuula wansi ne boogeraganya ne batuuka ku kukkaanya.\nOmutume Alex Mitala:\nMu kiseera kino ng’eggwanga liri mu mbeera bw’eti, abakkiriza ffenna tulina okusaba Katonda wadde nga bulijjo tusabira eggwanga okuba n’emirembe, naye okuteesa kwe kujja okumalawo ebizibu bino byonna ebyolekedde Buganda.\nOmutaka Nakirembeka Allan Waliggo, akulira abataka mu Buganda:\nAbaana ba Kintu ffenna eno y’essaawa okuba obumu nga tussa kimu nga Nkuyege. Tuteekwa okutaasa Ssaabasajja Kabaka ffenna tumwetooloole kuba ffe tulina okusooka okufa okutuuka naye w’anaatuukirwako. Ono ne Godfrey Lule bokka bebogera amazima gennyini omutali kwekubiira nakuwolereza gavumenti mu lugezigezi, nokuyingiza Katonda mu byebogera nga ate temuli bwesimbu. Kya kabi nnyo nnyo okubanga amazima matono bwegati!\nKalidinaali Emmanuel Wamala: Embeera eno erina kuggwaawo nga tutudde wansi ng’abantu abakulu ne wabaawo okuteesa wakati wa gavumenti eya wakati, ey’e Mmengo n’abakulembeze b’Abanyala. Basaana batuule wamu ng’abantu abakulu bakkaanye eggwanga lifune emirembe abantu baleme kuttibwa.\nLivingstone Mpalanyi Nkoyooyo eyali Ssaabalabirizi wa Uganda: Okumalawo embeera eno tekyetaagisa maanyi ga mmundu kubanga amaanyi tegalya era emmundu tejja kubaawo lubeerera naye go amawanga gajja kusigalawo emirembe n’emirembe. Ekisinga obukulu kwe kutegeeragana wakati wa gavumenti ne Buganda ku nsonga eri mu ddiiro ekwata ku ssaza ly’e Bugerere.\nAbakulembeze basaanye okukimanya nti tewali alina maanyi ga nkomeredde okusinga okuteegeeragana. Okugonjoola ebintu byonna tulina kuyita mu kutegeeragana. Emmundu tejja kusobola kugonjoola nsonga za Bugerere ne Buganda okuggyako okutuula wansi ne bategeeragana.\nMu kiseera kino tulina kuziyiza bantu ba Buganda okufa ate ne Beene aleme kukakibwa kugenda Bugerere kubanga ensi eri mu kaseera kazibu nnyo. Wabula nkubira Abaganda omulanga bakkakkane baleme kufiirwa bulamu, tulinde ekinaddako.\nOmusumba Joseph Sserwadda:\nNsaba Abalokole bonna bateekewo okwegayirira okw’enjawulo nga basiiba n’okusabira embeera edde mu nteeko mu Buganda. Ekirala abakulu abatukululembera nsaba batuule wansi mu ngeri ey’ekisajjakikulu bateese abantu bafune eddembe baleme kuttibwa nga bye tulaba kati. Matayo essuula 5:9 atugamba nti balina omukisa abo abaleeta emirembe.\nPublished on: Saturday, 12th September, 2009\nSeptember 13, 2009 at 12:17 am #25171\nAmagye galumbira ki Kabaka atalina mmundu!\nFriday, 11 September 2009 09:19\nLowooza ku Muganda owa bulijjo, akkiriza nti newankubadde ensi ekyuse era ng’ebintu ebimu tebikyadda naye alinayo omukulembeze we ow’ennono ayitibwa Kabaka gw’ayagala era gw’akkiririzaamu.\nKyokka Omuganda oyo osanga nga muwagizi wa NRM era nga ne Pulezidenti Museveni amuwagira olw’okulwanyisa effugabbi mu Uganda. Olowooza wiiki eno omuntu oyo emulese wa?\nLeero Kabaka lw’abadde asuubirwa okulambula Essaza lye ery’e Bugerere, wabula we mpandiikidde nga kizibu kya kumanya oba Gavumenti yamukkirizza okugenda e Kayunga oba yamugaanyi.\nGavumenti egamba nti e Kayunga eriyo omukulembeze waayo owennono, ayitibwa Ssaabanyala! Era abakyogerera bagamba nti Konsitityusoni y’eragira buli omu yeegatte mu buwangwa bwe, ate nga kye kituufu.\nKyokka Konsitityusoni y’emu eraga nti Bugerere kitundu kya Buganda, ate nga Buganda eri wansi wa Ssaabasajja Kabaka! Mmengo egamba nti Essaza Bugerere libadde likulirwa Omutaka Namuyonjo okuva ku mulembe gwa Ssekabaka Mulondo, gy’emyaka egisoba mu 200!\nMu kabbinkano kano waliwo ebintu ebitayinza kubuusibwa maaso. E Kayunga eriyo eggwanga eriyitibwa Abanyala, naye ate Abaganda nabo gye bali ate nga be basinga n’obungi. Olowooza bo tebandyagadde kulaba ku Kabaka waabwe? Lwaki Kabaka tagendayo, n’alambulako abo bokka olwo nalwo ne luggwa?\nGuliba gutya Abaganda abo bwe balyekandagga, nabo ne bagamba nti tebaagala kulaba ku ‘Ssaabanyala’? Tebuligayaggaya kuba ate be basingayo obungi, Abanyala bali 7000 bokka!\nOkubala abantu okwa 2001 kulaga nti Abaganda be bantu abasinga obungi mu Uganda kuba bali 4,130,000. Abanyankore be baddako, bali 2,330,000. Abaluuli bali wakati w’emitwalo 10 ne 25 ate Abanyala e Bugerere bali 7000.\nAmamese amangi tegatera kwesimira bunnya, naye katugambe Abaganda obukadde bubiri bokka bwe baba nga be bawagira Kabaka, abo bo tebalina ddembe kumusisinkana yonna gye baagadde mu Uganda?\nNjagala okwatulira Gavumenti nti Kabaka atalina magye, atasolooza misolo era abanja ne ssente eziva mu bizimbe bya Buganda ayinza atya okufuuka ensonga n’asojjebwa ku luwonzi buli lw’akolawo ekintu kyonna?\nBwe kiba nga Kabaka muntu nga Bannayuganda abalala bonna, lwaki ate ye bw’asalawo okukola omukolo gwonna gugaanibwa nga n’abayimbi ebikaali byabwe tewali abiyingirira?\nN’ab’e Mmengo nammwe njagala okubaatulira nti ekkubo eriyinza okulokola Buganda lwa kwekakaba okukola Obwakabaka obw’ebyenfuna. Mmengo esaanye erowooze ku bintu ebivaamu ensimbi ng’amalwaliro, amasomero, okussaawo amakolero agasunsula ebirime, okwenyigira butereevu mu byentambula, kkampuni za yinsuwa, obutale n’ebirala.\nEbyenfuna bijja kuwa Abaganda bangi emirimu, bave mu bwavu. Mu ngeri eyo Gavumenti terisobola kunyigiriza Buganda kubanga naye (Buganda) eriba yeesobola mu byenfuna.\nSeptember 13, 2009 at 1:01 am #25173\nMUMBEERA ELIWO EKA EKOZE EKINTU KIMU EYAWUDDEABASAJJA KU BULENZI\nABAZIRA BAGENZE NEBANGANGA OMULABE\nKINTU KIMU KYEBERABIRA NTI SINGA BABADDE OLUTALO BALULWANIRA MU WEST BANDI BADDE BAKUBA ABAABWE NE LIVE BULLETS , WADDE NOOYO TEAR GAS , OBA EZO EMBUKUULI , BANDIZIKUBYEEYO ABAABWE?\nSeptember 13, 2009 at 3:09 am #25178\nObwediimo Obuzze bubeerawo mu Buganda\nOMUKYALA Joyce Mpanga eyaliko omukungu w’e mmengo agamba nti obusambattuko bungi obuzze bubaawo naye kano ka njawulo. Yagambye bwati:\nObwediimo obumu bubaddemu okulwanirira obwetwaze bwa Uganda okuva mu mikono gy’Abazungu nga kino kyakolebwa Baganda era ngakyavaako okuwang’angusa Ssaabasajja Kabaka.\nAkeediimo aka 1945 baakaayita nnamba Munaana nga kaali ka byanfuna. Abaganda baali banyigirizibwa mu byenfuna nga tebasobola kutuukirira butale kyokka nga beebali balima ebyamaguzi Abayindi nga be balina olukusa lw’okutunda ebyamaguzi mu butale. Ebintu by’Abayindi bingi ebyayonoonebwa omwali n’oluguudo lw’eggaali y’omukka.\nAkeediimo nnamba mwenda kaaliwo mu 1949 nga nako kaali ku byanfuna Abaganda baali bawakanya okunyigirizibwa okwaliwo n’omusolo ogwali gubinikiddwa.\nAbaganda baakung’aanira ku Lubiri e Mmengo ne basaba Kabaka okugoba omuwanika Sserwano Kkulubya kubanga baamulaba nga abanyigiriza.\nAkeediimo k’okuwangangusa Kabaka Muteesa II, kaaliwo mu 1953 era kano kaatusiza ddala mu 1955.\nAkeediimo aka Bboyikooti ya Kamya kaatandikira mu ppaaka ya takisi enkadde okusaasanira Buganda, nga tokkirizibwa kugula kintu kyonna kuva mu dduuka ly’Abayindi.\nObwediimo buno okusaasaana baakozesa eggaali y’omukka ne mmotoka za tekisi kuno kw’ogatta abaami ba Kabaka abamu abaali bazze okukiika embuga nabo baakola kinene okusaasaanya obwediimo buno mu bitundu ebirala ebya Buganda.\nAkeediimo aka 1966 ; Kano kaagwawo nga Obote alumbye Olubiri lwa Ssekabaka Muteesa II amale awanganguke. Abaganda olwawulira nti Kabaka bamulumbye n’olubiri balwokezza baatandika obwegugungo omwali okusima enguudo zonna nga baziteekamu ensalosalo. Abamu baateekera amasundiro g;amafuta omuliro, wabula amagye ga Obote gaateekawo embeera eya Buganda okufungirwa ku mateeka g’entalo era baagirangiriramu ebiseera eby’akabenje nga tebakkiriza bantu kufuluma mu mayumba gaabwe.\nEbikolwa byonna ebinyigiriza Buganda ne Ssaabasajja bisaana bikome”, bw’agamba\nSeptember 13, 2009 at 6:00 am #25180\nWetaagisaawo abantu batuwandikiire ebitabo bye byafaayo wamu bintu ebiriwo kati mu mazima. Abantu baffe bakungibwe okwekengera ebintu abantu abalala abagala ebyokwefunira ebyaabwe ebyomusaayi, nabatitiizi nga abo abakulu wagulu abesowoddeyo mu kaseera kano naye nga tebagala kwogera ku nsonga zennyini ziruma Buganda kubanga abamu kubo ojja kusanbga nga gavumenti yabagulagula dda. Abo ba Museveni tebamanyi maganduula ga ba nnaddiini, tebamanyi bifo bitukuvu buli wamu batuusawo obulyaake bwaabwe. Ate oluusi ogenda noteebereza nga ne mubakulembera ba amadiini, mulimu abamu abatakkiririza namu Katonda. Bagukola nga mulimu, kusasulwa buli mweezi, osanga kubanga ebirala byabalema. Naye ka bakudaliire ku bafu baffe, amazima baligogera ekibi nga kibatuuse ku lususu. Okutuuka kwoolwo atalina muka mwaana wa kwekamwana yekka, nga ne ba jajja bwebagamba.\nSeptember 13, 2009 at 8:03 pm #25186\nKyennyamiza okulaba nti eriyo abakyawolereza omutemu sijjukirayo wennasoma nti omuyudaaya gundi yagenze kukazindaalo nawolereza Hitler , Kino abakyalowooza nti Abaganda tebabalaba kyeberabira nti okwekalakaasa tekutandikidde ku M7 era tekuli mu Buganda wokka okujjako nga temusoma nakugenderera bigenda munsi buli wosanga abantu abanyigirizibwa gavumenti yaabwe nga tebawuliriza bekalakaasa.\nWano jjo lya balamu mu Greece abantu bekalakaasa nga babadde nebibaluma for elong time , naye musirikale okutta mwaana omu bwaati, nebookya ebibuga okubyetoloola mu gwanga lyonna , ffe wano mu Buganda kasokeddenga Obote alinnya kigere ekye mu Buganda babadde batta Abaganda nga nooyo kalibutemu wammwe M7 womutwalidde kubanga mu buli gavumenti abaddemu nga bebakola ogwokutta bikijambiya okussa abantu mu buutu , ne zipanda gaali .\nAbaganda buli kyebakola nebwebakikola muddembe bamaliriza babasse singa mujjukira Abataka baffe bebakuba tear gas abaami abakulu baali balootinga oba nga bonoona bintu ?\nKyemutasooka kulowooza nti buli ajja okufuga Uganda asokera kukimu kya kutta Baganda nti abagonze akole kyonna kyayagala bwakisanga nti ekyo tekijja kusoboka kwekutandika okubatta .\nKino ekyabaddewo tekyakolebbwa kulwa kuziyiza Kabaka waffe kugenda mu Ssaza lye kino ekizimba kigenze kizimba for every long time, ate nga mukikakase tekinayabika.\nSeptember 13, 2009 at 10:27 pm #25187\nBwemuba mutijjukana ne M7 temubiyingizaamu Kabaka waffe wadde temugeza kukikirira Buganda yonna , mweweeyo mwe mwekka ne zi family zammwe mumuyimbe nga bwabakolera ebirungi buli lwatwaala obulamu Bwo Muganda ,\nAbaganda baasigalira kubalaba nga ba Agent ba Museveni ate kino mukyetegereze abantu bwebabawulira byemwogera kyebava badduka mu makanisa gammwe kati olwokuba temukyabafunamu sente nemulowooza nti M7 yanazizaawo .\nSirowooza nti M7 yonna gyawakankudde entalo kivudde kuba nti Kabaka tayagala kwogera naye , Kabaka waffe Baganda si wa M7 ayogere namawanga amalala amuvireko ddala .\nM7 alowooza nt Buganda anagifuula scape goat bwaaba yetenda amaanyi lwaaki tasigalayo mu Somalia nabazisimbagana nabazikutte oba better yet lwaaki talinda nabaganda nebamala nabo okuzikwaata netulaba ensisira bwezenkana emyooyo lwaaki alowooza nti anatweragirako ne Mamba nga ffe tuzigula muntuuyo zaffe ,tube nga tusigadde munda oba nga tuli bweeru.\nAbantu baffe natasobola kubawa malagala kubanga abagulira zi Mamba ezokubatta ne teargas nemundu,bosse e Somalia , M7 ne Congo ne Kenya ne Rwanda nawalala yonna bonna bakwesunga asooka okukukwatako nolweekyo ensonyi tozifuula busungu kugwa mu nsobi kutandika lutalo na Baganda abalwaana olutalo gwe nolowooza nti onoyitawio nobafuga ate nokujooga nojooga .\nWell buli kimu kiriko ekkomo , Kabaka gwewesibiridde oyagala kumuwa butwa nga bwemuzze mukola abantu bonna bobuwadde ? oba olowooza nti abantu tebabimanyi okuviira ddala ku PRO Yusufu Lule all over a suden afa era gwe amangu ago nga gwomuddira mu bigere oyinza okuba ngo bumansa mungeri eyo naye tomanya olibugabula naawe abaanabo ngo butegekedde mulala God is watching you :angry:


Bukedde Online - Ettimabusika\nEnnyonyi ennwanyi zikubye aba Al Shabaab\nOmwana omu afiiriddewoÂ ate omulala nâ€™atwalibwa mu ddwaaliro e Mulago ngâ€™ali bubi. Abatuuze beekunze mangu ne bataayiza omuvubuka ono naye ne bamukuba nga baagala okumutta wabula poliisi nâ€™emutaasa.\nEdward Kimuli 20, ye yalumbye amaka ga mukuluwe Herbert Lutwama 29, ngâ€™ayagala amutte kub\nEdward Kimuli 20, ye yalumbye amaka ga mukuluwe Herbert Lutwama 29, ngâ€™ayagala amutte kuba yakitegeddeko nti ayagala kumulemesa (Kimuli) okusikira kitaabwe, Gumikiriza Gwonyooma, eyafudde mu June wâ€™omwaka guno nâ€™aleka ebintu ebiwerako omuli nâ€™ettaka.\nEttemu lino lyabaddewo ku Lwomukaaga ku ssaawa nga 4:30 ezâ€™oku makya ku kyalo Ggamba okumpi ne Lwemwedde mu ggombolola yâ€™e Masuliita mu disitulikiti yâ€™e Wakiso.\nOmwana eyattiddwa ye Allan Lubwama (6) abadde asomaÂ P1 ku ssomero lya Buguju Primary School ate mutoowe Timothy Nsimbe (5) asoma Top Class ku ssomero lya Namutenga Nursery School.\nBino okubaawo kitaabweÂ Lutwama yabadde yakeewungulako okuva awaka ngâ€™agenze okulambula abakozi mu kibanda kye ekya firimu.\nLutwama agamba nti bwe yatuuse ku kibanda ate teyabandaddeyo omutima ne gumulumira abaana be kubaÂ yâ€™abadde abeera nabo yekka oluvannyuma lwâ€™okusowaganamu ne mukaziwe nti kyokka kyamubuuseeko okusanga nga bombi bali mu kitaba kyâ€™omusaayi.\nNga yenna awunzeemu yakubye enduulu abantu ne bajja olwo kwe kutandika omuyiggo gwâ€™omuntu eyabaddeÂ akoze ekikolwa kino wabula baabadde bakanoonyako katono ne wabaawo eyajjukidde okulaba Kimuli ngâ€™ayambukaÂ ewa Lutwama nâ€™akakumbi kwe kutandika okumuwenja. Zaabadde ssaawa nga 4.30 ezâ€™oku makya.\nBaasoose kukkirira ku nnyumba ye eyeesudde miita nga 500 okuva ewa Lutwama era baamusanze akyavulubanye omusaayi ngâ€™ate naye ngâ€™alinga awunzeemu olwo kwe kutandika okumukuba.\nSsentebe wa LC1, Hassan Lukandwa nâ€™abatuuze abalala baategeezezza nti Kimuli olwatandise okumukuba nâ€™ayogera byonna ebyabaddewo era nâ€™abeegayirira baleme kumutta.Waliwo eyakubidde poliisi eri okumpi nâ€™ewaabadde obutemu buno essimu nayo nâ€™esitukiramu nâ€™esanga nga Kimuli bamuli bubi nâ€™emutaasa.\nKimuli yategeezezza wakati mu kukubwa emiggo nti â€œbannange temunzita ekyo nkikozesezza busungu kubanga mukulu wange ono abadde anneesimbamu mu buli kantu nga nâ€™obusika mwâ€™obutwalidde. Mbadde nzize kutta ye kyokka nâ€™asimattukaâ€.\nOmulambo gwâ€™omwana Lubwama gwâ€™abaddeko ebiwundu ebyâ€™amaanyi bibiri ebyamukubiddwa ku mutwe ate Nsimbe aliko ekiwundu ekitono ku kutu kwe okwa ddyo. Lutwama abaana yabazaala mu bakazi banjawulo.\nJjaja wa Lubwama ayitibwaÂ Faridah NakiwalaÂ yagambyeÂ ntiÂ mutuuze munne yeeyamuyise nti muzzukulu we attiddwa mu bukambwe ateÂ Jane Namusisi ngâ€™ono yeÂ jjajja wa Nsimbe agamba yabadde ku kkanisa ya Lwemwedde SDA ngâ€™asaba ne bamutumira omwana amutegeeze ebyabaddewo.\nÂ Lukandwa yagaseeko nti Kimuli abadde ayitirizza okunywa enjaga era ngâ€™olumu yagezaako nâ€™okutta kitaabwe omugenzi kyokka poliisi nâ€™emukwata nâ€™emusibako e Luzira kyokka oluvannyuma nâ€™ayimbulwa.\nAkulira bambega ba poliisi mu disitulikiti yâ€™e Wakiso Richard Mugisha yategeezezza nga Kimuli bwe yagguddwako omusango gwâ€™obutemu ku fayiro nnamba SD 05/25/09/10 ku poliisi yâ€™e Lwemwedde gye yagyiddwa nâ€™atwalibwa kuÂ yâ€™e Kakiri gyâ€™akuumirwa.\nYing. JB Walusimbi afugidde ku bugubi\nAb'e Kayunga beesunga Kabaka lw'alisiima okubalambula\nKatikkiro wa Buganda akkirizza okulambula essaza ly'e Bugerere


Akatabo k'omugagga Ham kateereddwa ku sira...\nEYALI muninkini w'omugenzi Andrew Felix Kaweesi, Christine Mbabazi Umuhooza bamwongedde obukuumi oluvannyuma lw'omu ku bakuumi be okukubwa essasi ng'amuwerekedde mu ddwaaliro ku Lwomukaaga oluwedde.\nAlbert Hakiri, omujaasi w'eggye erikuuma pulezidenti erya SFC, y'omu ku bakuumi ba Mbabazi baabadde alina.\nObutatiisa batuuze, mmotoka baasazeewo okugivuga ne bagisimba emabaga w'ekimu ku bizimbe ebiriraanye eddwaaliro.\nOkusinziira ku baalabye ng'emmotoka esimba emmanju, Hakiri yabadde atudde mu mutto gwa ddereeva ng'alinze banne baawerekedde Mbabazi bamuzze awaka.\nMmotoka baabadde bagisimbye mmanju w'ekizimbe ekiriraanye eddwaaliro e Mutundwe.\nEyaduumidde okukuba Hakiri essasi, mukulu mu ba LDU era y'omu ku baduumira ebikwekweto bya LDU mu Munisipaali y'e Lubaga.\nOlwamaze okukuba Hakiri, kigambibwa nti, baayingidde mu ddwaaliro nga babuuza omukazi eyabadde atwaliddwa munda gye yabadde kyokka abasawo nga bakolaganira wamu n'abakuumi ba Mbabazi.\nOmukazi ono, azze abeerako okugugulana wakati w'ebitongole by'ebyokwerinda. Mu October wa 2017, kaabula kata poliisi ekubagane amasasi n'abajaasi b'ekitongole kya Internal Security Organization (ISO) abaali bakuuma Mbabazi.\nMbabazi, yakubira poliisi ng'agamba nti, waliwo abasajja abaali bamuwambidde mu maka ge. Poliisi ng'eduumirwa eyali akulira Flying Squad Herbert Muhangi, yazingako amaka na buli kafo akeetooloddewo.\nDenis Onyango awangudde eky'obuzannyi bwa Africa; Atadde Uganda ku mmaapu


Bukedde Online - Ab'e Rubirizi basabye Museveni akome ku bajaasi abalwanyisa envuba embi\nAbabaka balumurizza UPDF ku kutulugunya abavubi\nAb'e Kanyanya beewozezzaako ku ssente za P...\nABAKULEMBEZE b’omu disitulikiti y’e Rubiriizi basabye Pulezidenti Museveni okukoma ku bajaasi ba UPDF okukendeeza ku bukambwe bwe bakozesa nga balwanyisa envuba embi ku nnyanja nga bagamba nti kivuddeko abamu ku bavubi okufiirwa obulamu.\nPulezidenti ng’akwasibwa ettooke eryamuweereddwa omutuuze Tayebwa e Rubiriizi.\nOmubaka w’essaza ly’e Bunyaruguru, John Twesigye n’omubaka omukazi owa disitulikiti y’e Rubiriizi, Kasande Bataringaya, bawadde amagezi nti abavubi basooke kusomesebwa ku nvuba ennungi ng’eggye terinnaleeta bukambwe kulwanyisa nvuba eno.\nBino we bijjidde nga n’ababaka ba Palamenti okwabadde ne Sipiika Rebecca Kadaga balinnye mu kyoto nga baagala gavumenti ennyonnyole ky’ekozeewo okulwanyisa ekyayitiddwa obukambwe eggye erya UPDF erirwanyisa envuba embi bwe likozesa ku bavubi.\nPalamenti yayabuse teweereddwa lunaku lutongole lw’egenda kuddamu ng’ababaka bagamba nti gavumenti erina kusooka kunnyonnyola kyekozeewo okulwanyisa omuze guno ku nnyanja zonna okuli ne Nalubaale.\nKadaga yakyadde e Bukhooli mu disitulikiti y’e Namayingo ne bamwemulugunyiza nti abajaasi bano bayitirizza effujjo.\nWabula ne Pulezidenti Museveni eyabadde ku kisaawe kya Ndekye Primary School mu disitulikiti y’e Rubiriizi oluvannyuma lw’okulambula wooteeri n’amakolero mu kitundu kino, abakulembeze baayo naye baamugambye nti abajaasi ku nnyanja Edward ne George mu bugwanjuba bwa Uganda bayitirizza obukambwe.\nNe bagamba nti kireetedde n’abamu ku bavubi okuva mu maato ne beesuula mu nnyanja nga balabye abajaasi.\nWabula ate e Masaka abavubi n’abasuubula ebyennyanja okuva mu Masaka n’emiriraano abeegattira mu kibiina kya ‘’ AFALU’ batabukidde Sipiika Kadaga ne Palamenti ne babagamba nti babaviire ku bajaasi abalwanyisa envuba embi kuba bakoze omulimu gwa ttendo nga n’ennyanja etandise okuddamu ebyennyanja.\nAbasuubuzi abaakulembeddwa ssentebe waabwe, Richard Kimera nga bali mu lukiiko olwatudde ku Royal Gardens baagambye eggye lino likoze kya maanyi okulwanyisa envuba embi ne basaba Pulezidenti Museveni ayongere abajaasi ku nnyanja.\nBaagambye nti eggye lino nga likulemberwa Lt. Col. Niwagaba, lyasooka kusomesa bantu ku nvuba embi ne bagamba nti Sipiika ne banne bye balimu bya kwagala kukomyawo nvuba mbi ku nnyanja ebadde efuuse olufumo.\nE Rubiriizi, omubaka Twesigye yasabye gavumenti okwongera okutumbula ebyobulamu mu Bunyaruguru ne basaba Pulezidenti Museveni okugaziya eddwaaliro ly’e Ndyekye Health Centre IV lifuuke eddawaliro eddene (hospital).\nMuseveni yasiimye abantu olw’okuwagira NRM n’okulwanyisa obwavu.\nEbigezo bya p7 bitandise leero\nPulezidenti Museveni alabudde abafunvubidde okusanyaawo entobazi\nAb'e Kimenyedde bazingizza ababbi ne battako omu\nBamukutte abba omwana


Lwaki tulina okusoma oba okwekeneenya Bayibuli?\nTulina okusoma Bayibuli kubanga ky’ekigambo kya Katonda gyetuli. Bayibuli “kigambo ekyava mu kamwa ka Katonda” (2 Timoseewo 3:16). Kigambo kya Katonda mweni gyetuli. Waliwo ebibuuzo bingi abasomi bye bebitabo byebabuuza Katonda byaddamu mu Bayibuli. Ekigendererwa ky’obulamu kyeki? Nava wa? Waliwo obulamu nganfudde? Ŋŋenda ntya mu gulu? Lwaki ensi ejjudde obubi? Lwaki ntawaana nnyo okukola obulungi? Ku “bibuuzo bino ebinene”, Bayibuli agatako okutuwabula; Kki kyentunulira bwemba nonya omubeezi? Nfuna ntya obufumbo obulungi? Mbeera ntya omukwano omulungi? Nfuuka ntya omuzadde omulungi? Okukulakulana kyeki era nkufuna ntya? Nkyuka ntya? Kkiki ekikulu mu bulamu? Mbeera ntya nga bwentunula emabega sejjusa? Kwasaganya ntya mu ngeri y’obuwanguzi ebintu ebitali mu bwenkanya era n’ebintu ebibi ebintukaako mu bulamu?\nTulina okusoma era okwekeneenya Bayibuli kubanga yesigika era telina nsobi yonna. Bayibuli yanjawwulo ku bitabo byonna ebilala ebiyitibwa ebitukuvu kubanga tewa buwi nsomesa ku mpisa ezikkirizibwa neegamba “nesiga”.Wabula, tulina obusobozi okugikebera nga tukozesa enkumi n’enkumi z’obunnabi bwelina, nga tukebera ebyafaayo byelina, era n’ensonga z’ekinasayaansi zeyogerako. Abagamba nti Bayibuli elina ensobi amatu gabwe gaggaddwa obutawulira mazima. Yesu lumu yabuuza kiki ekyangu okukwogera, “ebibi byo bisonyiyiddwa” oba “ Situla ekitanda kyo otambule” era nabakakansa nti alina obuyinza okusonyiwa ebibi (Ekintu kyetutasobola kulaba na maaso gaffe) nga awonya eyasanyalala(ekintu kyetusobola okulaba n’amaaso gaffe). Okufaananako, tukakasibwa nti ekigambo kya Katonda kituufu bwe kyogera ku bintu by’omwoyo byetutasobola kulaba n’amaaso gaffe nga kyelaga okuba ekituufu wetusobola okukikebera, nga obutuufu bwebyafaayo, eby’ekinansi, n’obunabbi.\nTulina okusona Bayibuli kubanga Katonda takyuka era kubanga embeera z’abantu nazo tezikyuka. Ekigambo kikyali kya mugaso nga bwekyali nga kyakawandiikibwa. Newankubadde tekinologiya akyuka, embeera z’abantu n’okwagala tebikyuka. Bwetuba tusoma ebyafaayo mu Bayibuli, tulaba nga enkolagana z’abantu ssekinnoomu oba ebintundu tebikyuka. “Tewali kipya wansi we ggulu” (Omubuulizi 1:9). Newankubadde nga obuntu bunonya okwagala n’okukusibwa mu bifo ebikyamu, Katonda—Katonda waffe omulungi era omutonzi owekisa—atubulira ebyo ebinatuwa esanyu eliberera. Ekigambo kye kyatubikkulidde, ekya Bayibuli, kikuli nnyo Yesu okutuuka okugamba nti, “Omuntu tabanga mulamu na mmere yokka, wabula na buli kigambo ekiva mu kamwa ka Katonda.” (Matayo 4:4). Kwegamba, bwetuba twagala okuba n’obulamu obujudde, nga Katonda bweyateekateeka, tulina okuwulira era okugondera ekigambo kye.\nTulina okusoma Bayibuli kubanga waliwo ensomesa eyobulimba nyinji. Bayibuli etuwa ekipimo ekituyamba okwawula amazima ku bulimba. Etubulira Katonda kki kyali. Okuba n’ekifaananyi kya Katonda ekikyamu, kuba kusinza kifanaanyi oba ba katonda abakyamu. Tuba tusinza katonda atali mutuufu. Bayibuli etubuulira engeri omuntu gyagenda mu gulu, era tetugamba nti oyita mu kuba muntu mulungi oba mu kubatizibwa, oba ekintu kyona kyetukola(Yokaana 14:6; Abaefeeso 2:1-10; Isaaya 53:6; Abaruumi 3:10-18, 5:8, 6:23, 10:9-13). Mu buufu bwebumu, Ekigambo kya Katonda kitulaga engeri Katonda gyatwagala (Abaruumi 5:6-8; Yokaana 3:16). Okuyita mu kutegeera kino kituyamba okusembezebwa okumwagala (1 Yokaana 4:19).\nBayibuli etuwa byetwetaaga okuwereza Katonda (2 Timoseewo 3:17; Abaefeeso 6:17; Abaebbulaniya 4:12). Etuyamba okumanya engeri gyetusobola okulokolebwa okuva mu bibi byaffe n’emitawaana egyiva mu byo ku nkomerero.(2 Timoseewo 3:15). Okufumintiriza ku Kigambo kya Katonda n’okigondera kituletera okuwangula mu bulamu (Yoswa 1:8; Yakobo 1:25). Ekigambo kya Katonda kituyamba okulaba ekibimu bulamu bwaffe era n’okuwangula.(Zabbuli 119:99). Kitukulembera mu bulamu, n’ekitufuula abagezi okusinga abatusomesa (Zabbuli 32:8, 119:99; Proverbs 1:6). Bayibuli etuyamba obutayonoona myaka gya bulamu bwaffe mu ebyo ebitayamba era ebitabeerera (Matayo 7:24-27).\nOkusoma era okwekeneenya Bayibuli kutuyamba okulaba okusukkuluma ebyo ebisikiriza, ebirabika obulungi era ebikema, okusobola okuyiga okuva ku nsobi z’abantu abalala. Ebintu byetuyitamu bituyigiriza okusinga ekintu ekirala kyona, wabula bwekituuka ku kibi, byetuyitamu bituyisa bubi nnyo.\nKisingako okuyigira ku nsobi z’abantu abalala. Waliwo abantu bangi mu Bayibuli betusobola okuyigirako, abamu nga basobola okukola ng’ebyokulabirako ebirungi abalala ebibi okusinzira ku biseera ebyenjawulo mu bulamu bwaffe. Okugeza, Dawudi, okuwangula Goliyasi, kitusomesa nti Katonda munene okusinga ekintu kyonna kyakkiriza tusisinkane.( 1 Samwiri 17), kyoka obwenzi ne Basheba butulaga ebituukawo nga twonoonye bwe biba ebibi era bwemala ebanga eddene.\nBayibuli si kitabo kyakusoma busomi. Kitabo kyakwekeneenya okusobola okukiteeka mu nkola. Awatali ekyo, obanga agayiza emmere ate n’ojiwanda—oba tolina kiliisa kyofunyemu. Bayibuli kigambo kya Katonda. N’olw’ensonga eyo, kitukwatako era kitusiba nga amateeka g’obutonde. Tusobola okukyewala, wabula tukikola nga tweletera akatyabaga nga bwekyandibadde singa tugaana amateeka g’obutonde. Tetusobola kukikkatiriza kimala nga Bayibuli bweri enkulu mu bulamu bwaffe. Okugyekeneenya kifanaana kukusima zaabu. Bwetuagayaala netukebera bukebezi mu myala, tusanga mpeke buweke eza zaabu, wabula bwetusima, tusasulwa kinene olwamanyi getuba tutaddemu.


Bukedde Online - Ssemaka asaze mukazi we obulago lwa ssimu\nSsemaka asaze mukazi we obulago lwa ssimu\n40 basimattusse akabenje ka bbaasi ku lw'e...\nAsse bba lwa kujjula nnyama gyataaguze\nPOLIISI eri ku muyiggo gwa musajja eyakkakkanye ku mukazi we n’amusala obulago.\nKiconco ng'apooca n'ebisago bye.\nDenis Byaruhanga omukozi wa bbagiya yanonyezebwa poliisi olwokukakana ku mukazi we Peace Kiconco 26 namusala obulago nekigendererwa eky’okumutta ng’entabwe eva ku ssimu.\nBano batuuze b’e Kinaawa Cell mu Kyengera Town Council ng’ettemu lino lyabaddewo mu kiro ekyakeeseza Olwokuna.\nPhionah Kobusingye muganda wa Kiconco gwe baabadde basula naye mu nnyumba yategeezezza nti, ku Lwokusatu Byaruhanga yasoose kubuzaawo ssimu ya Kiconco nga wano wewavudde obutakkaanya ne batandika okuyomba.\nOmuzigo abafumbo bano mwe babadde basula.\nKobusingye yagambye nti yagenze okudda engulu ku ssaawa 9:00 ogw’ekiro ng’awulira muganda we ayazirana wakati mu kitaba ky’omusaayi ogwabadde gumufubuutuka mu bulago nga n’ejjambiya eyakozeseddwa eri ku mabbali kwe kulaya enduulu eyasombodde abatuuze.\nLydia Nassiwa landi loodi wa bano yategeezezza nti abantu bano babadde baakamala ku nnyumba ze ennaku ssatu zokka kyokka ng’abadde talina kyabamanyiko okujjako okumanya nti baava mu bitundu by’e Nateete. Nassiwa yakubidde poliisi y’e Kyengera eyatutte Kiconco e Mulago gyali okujanjabibwa.\nOmwogezi wa poliisi mu Kampala n’emirirano, Patrick Onyango yakakasizza ettemu lino n’ategeeza nti batandikiddewo omuyigo gwa Byaruhanga nga bwanakwatibwa wakuggulwako omusango gw’okugezaako okutta omuntu.


Bukedde Online - Omusawo asambye omwana wange ali mu leeba bbebi n’afa\nOmusawo asambye omwana wange ali mu leeba bbebi n’afa\nEngeri omukulu w’ekika ky’Engo gye yasimattuse...\nMaama alumirizza mukamwana okutta mutabani...\nOmusawo asambye omwana wange asulirira okuzaala nga mmulaba era ebyavudde mu kino omwana eyazaaliddwa teyalutonze kati abasawo bantegeeza nti baamuzadde akooye nti olwatuuse ku nsi n’afa.\nNambajje ng’ali ku kitanda mu ddwaaliro e Mityana.\nSpecioza Nanyanzi nnyina wa Betty Nambajje 19, ababeera ku kyalo Musaba mu ggombolola y’e Myanzi mu disitulikiti y’e Kassanda y’alumiriza omusawo mu ddwaaliro ekkulu e Mityana okusamba muwala we eyabadde agenze mu ddwaaliro ky’agamba nti kye kyavuddeko bbebi okufa nga yaakazaalibwa.\nEbyabaddewo abinyumya bwati; Twatuuka ku ddwaaliro lya Mityana General Referal Hospital ku ssaawa 3:00 ez'oku makya ku Lwokusatu.\nOmulwadde yayingira leeba abasawo abaaliwo ne bamugamba nti alindeko omusawo omukulu ajja okubalaba ne balwadde banne asooke abeekebejje amanye abanaalongoosebwa n’abo abalina okuzaala era oluvannyuma abanaalongoosebwa baayawulwamu omwana owange nassibwa mu balwadde abanaasobola okuzaala.\nKu Lwokusatu nga November 21, twasiibawo ne muwala wange ku ddwaaliro nga tulindirira oky’okuzaala obulungi naye mu kiro ku ssaawa nga 7:00 yafuna ebisa.\nYeenyoola enfunda eziwera wansi ku seminti mu waadi wakati nga bw’asinda.\nEky’okukola kyambula naye nga nnina essuubi nti essaawa yonna yali asumulukuka.\nMu ddakiika ntono, omusawo gwe nneetegereza obulungi yajja omwana wange we yali yeenyoolera ng’ayambadde gaamubbuutusi n’amusamba mu bbunwe omulwadde kye yava agwa wansi.\nOkumusamba yasooka kubuuza nti “ggwe nnyabo wano we weenyoolera we wali ebitanda? Ebitanda tobiraba, ekyaddirira n’amusamba.\nNasitula muwala wange ne mmutwala ku kitanda abasawo kye baava bajja nga basatu ne bangobawo nti nsooke nfulume waadi.\nMba nninako we nnindidde bampite hhenda okuwulira nga bampita nti “Ggwe nnyabo nnannyini mulwadde ono yitawo omulwadde wo agudde wansi, olwo yali avudde ku kitanda n’agwa wansi ebigwo ebiwera.\nEngeri gye baali bangobawo nali mmubalekedde bamujjanjabe naye nga nkikola okubalaga nti kye baali bakoze okungoba ku mulwadde ali mu mbeera embi kyali kikyamu.\nNamuzza ku kitanda kye naye ng’alaajana kimu nti ‘nfa obulumi, sikyawulira mwana mu lubuto.\nYe omusawo eyasamba omwana wange yunifoomu yali agikyusizza amangu ago n’assaamu eya langi ya kiragala naye nze yali takyasobola kumbuzaabuza kubanga nali mmwekkaanyizza mu maaso.\nKu Lwokuna ku makya abasawo baanona omulwadde wange n’assibwako eccupa z’amazzi era wayita eddakiika ntono n’alongoosebwa ng’alemeddwa okusindika omwana naye ebyembi omwana yaggyibwayo munda nga mukoowu abasawo ne bamumpa naye ng’atokota ekifuba.\nNamuddusa ew’omusawo akola ku nsonga z’abaana mu ddwaaliro lye limu n’amussaako omukka nga wendi awo olwo omwana n’atandika okusesema omusaayi, kye yava amussa akapiira mu nnyindo okumusikamu omusaayi. Okussiza ku mukka yakumalako ennaku ssatu n’afa.\nAbamu ku bali ku kakiiko akakulira eddwaaliro ly’e Mityana abanoonyereza. Wakati ye Ssentebe waabwe Experito Kalyango.\nMuwala wange yassibwamu akapiira. Ekitundu we yalongoosebwa ku bukyala si ky’ekifo we yali ateekeddwa okuyisa omwana ng’abakyala abalala abalongoosebwa, naye bwe nagezaako okubuuza abasawo bantegeeza nti ekyali kisse muzzukulu wange yali azaaliddwa ng’akooye ne bansuubiza okusigala nga bajjanjaba omulwadde Nambajje asobole okuwona.\nOmukulu w’eddwaaliro Vincent Kawooya yampita mu bwangu ddala ng’omwana yaakafa n’anziza mu kasenge n’ambuuza nti ‘naye wamma nnyabo ggwe olowooza kiki ekyasse muzzukulu wo, namuddamu kimu nti mulimu gwammwe okunoonyereza naye nga tannazaala omusawo yamusambye n’antegeeza nti baali baakwongera okunoonyereza.\nOmusasi yatuukiridde akulira eddwaaliro lino, Medical Supretendant, Dr.Vincent Kawooya era yamusanze yaakava mu lukiiko lwe yeetabyemu n’akakiiko akapya akaalondeddwa okuddukanya eddwaaliro.\nMu kafubo ke baabaddemu ne ssentebe w’akakiiko omulonde Experito Kalyango n’abalala ku kakiiko okwabadde Jennifer Nakayondo ne John kabango. Kawooya bwe yabuuziddwa ku nsonga ez’omulwadde eyasambiddwa omusawo, omusasi yamukwasizza ssentebe w’akakiiko y’aba annyonnyola kyokka era bombi ssentebe n’akulira eddwaaliro baasoose kwevumba kafubo ka babiri.\nExperito Musisi Sentebe w’olukiiko olukulira eddwaaliro ekkulu ery’e Mityana ku nsonga y’okusamba omulwadde yayogedde bwati: “Akakiiko okusituka okujja ku ddwaaliro nasoose kuwulira luvuuvuumo mu bantu nti waliwo omusawo mu ddwaaliro lyaffe eyakoze bwati ne bwati, (kye yakoze yabadde takyogera) kwe kusitukiramu ne tujja tulabe ogubadde.\nTwasoose kutuula ne maama w’omulwadde n’omulwadde ne babaako bye batunnyonnyola.\nOluvannyuma twasazeewo okuyita abasawo bonna abakolera mu ddwaaliro lino ne twogeramu nabo era ne twongera okubabangula ku ngeri gye balina okweyisaamu n’abalwadde.\nFfe ng’akakiiko tuvumirira ekikolwa eky’obulabe kyonna ekiyinza okutuusibwa ku mulwadde abeera azze okuyambibwa era kaweefube gwe tutandise ow’okunoonyereza ssinga tuzuula nti waliwo omusawo eyakoze ekikolwa eky’ekko ku mulwadde waakubonerezebwa.\nTugenda kutandika emisomo ku mikutu gy’empuliziganya egy’enjawulo twongere okubangula abalwadde baffe engeri gye balina okuganyulwa mu malwaliro ga Gavumenti”, ssentebe bwe yategeezezza.\nOluvannyuma lw’ennaku ttaano, ku Lwokubiri omusasi yazzeemu n’akubira ssentebe w'akakiiko ku biki bye bazudde oluvannyuma lw’okutegeeza omusasi waffe nti bajja kumukubira bamutegeeze, n’addamu n’akkaatiriza nti mu wiiki bbiri baakufulumya alipoota ku mbeera y’abalwadde mu ddwaaliro.\nYagasseeko nti, bataddewo enkessi mu ddwaaliro okufuna ekituufu ku mulwadde Nambajje naye n’okutuusa kati tewali musawo yaavuddeyo kulumiriza munne nti aliko omulwadde gwe yakosa.\nOmumyuka w'omubaka wa Pulezidenti ayogedde: Isha Ntumwa agamba nti, “ Kyannaku abasawo baffe abalina okututaasa mu mbeera enzibu ate okudda ku mulwadde okumutulugunya.\nOmusawo atulugunya omulwadde abeera akontana n’amateeka agamufuga era tugenda kwongera okunoonyereza eyakoze ekikolwa ekyo akangavvulwe.


Abantu byebakkiriza ku sitaani byakisiru okutuuka kw’ebyo ebitategerekeka. Abamumanyi ng’akasajja akatono akamyufu akalina amayembe akatudde ku kibeganega kyo akakusendasenda okwonoona, abalala ate bo bamumanyi nga obubi obwaambaziddwa obuntu. Bayibuli, wabula, etuwa ekifaananyi ekituufu ekya Sitaani era n’engeri gy’akosamu obulamu bwaffe. Mu byangu, Bayibuli egamba nti Sitaani malayika eyaggwa okuva mu kifo kye mu gulu olw’ekibi nga kakano agyemera Katonda, ng’akola buli ekiri mu manyi ge okulwanyisa enteekateeka za Katonda.\nSitaani yatondebwa Katonda nga Malayika entukuvu. Isaaya 14:12 etugamba nti erinnya lya Sitaani nga tanaggwa yali ayitibwa Lucifa. Ezekyeeri 28:12-14 enyonyola nti Sitaani yatondebwa nga Kerubiimu, era nga ye malayika eyali asinga ekitiibwa. Yamera amalala olw’obulungi bwe n’ekitiibwa era nayagala okutuula ku ntebe ey’ekitiibwa okusinga Katonda. (Isaaya 14:13-14; Ezekyeeri 28:15; 1 Timoseewo 3:6). Amalala ga Sitaani gamuletera okugwa. Wetegereze emirundi gyagamba nti “ndi (ndirinnya, ndigulumiza, ndituula, ndirinnya, ndifaanana) mu Isaaya 14:12-15. Olw’ekibi, Katonda yagoba Sitaani mu gulu.\nSitaani yafuuka omufuzi kunsi era omulangira w'obuyinza obw'omu bbanga( Yokaana 12:31; 2 Abakkolinso 4:4; Abaefeeso 2:2). Aloopa (Okubikkulirwa 12:10), omukemi (Matayo 4:3; 1 Abassesalonika 3:5), era omulimba (Oluberyeberye 3; 2 Abakkolinso 4:4, Okubikkulirwa 20:3). Erinnya lye litegeeza “omulabe” oba oyo “alwanyisa” era erinnya lye eddala litegeeza “aloopa”.\nNewankubadde yagobebwa okuva mu gulu, akyanonya okuyimusa entebe ye wagulu okusinga Katonda. Akyupula buli kimu Katonda kyakola, ngasuubira okusinzibwa era okuletawo okuyekera mu bwakabaka bwa Katonda. Sitaani y’ensibuko yamadiini ag’obulimba n’abuli nzikiriza etali ntuufu. Sitaani aja kukola buli ekili mu manyi ge okulwanyisa Katonda n’abo abamugoberera. Wabula, entuuko ya Sitaani kolebwa dda era yasibibwako—alibeera mu nyanja eyaka n’omuliro emirembe n’emirembe.


Buganda Eyise mu bingi era okutuuka kubyannaggwano mu myaka 67 egya Ssaabasajja Kabaka - Ugabuzz\nHome» LifeStyle» Culture»Buganda Eyise mu bingi era okutuuka kubyannaggwano mu myaka 67 egya Ssaabasajja Kabaka\nadmin 13 Apr 2022 Culture, LifeStyle, Luganda, News Leave a comment 425 Views\nOlwaleero abantu ba Buganda bajaguzizza emyaka 67 egya Ssaabasajja Kabaka Ronald Muwenda Mutebi II eyazaalibwa Namasole Kabejja Sarah Nalule Kisosonkole ng’ennaku z’omwezi 13-4-1955, mu Ddwaaliro e Mulago. Ku Lunaku Luno Kitaawe Ssekabaka Sir Edward Luwangula Walugembe Muteesa Ow’okubiri yali mu buwangganguse e Bungereza, gyeyali asindikiddwa abafuzi b’amatwale mbu olw’okubajeemera!!\nObwakabaka ku Mulundi guno tebutegese bikujjuko namikolo mitongole okugyagulizaako Omutanda, nga ku Ntandikwa ya Ssabbiiti eno Kamalabyonna wa Buganda Charles Peter Mayiga yavaayo n’ategeeza obuganda nti Nnyinimu Ssaabasajja Kabaka taliiwo ali Mitala wa Mayanja gyeyagenda ku mirimu egy’enjawulo emitongole kulw’obwakabaka bwe.\nWabula Buganda eyise mu bingi mu Myaka 67 egya Ssaabasajja Kabaka, nga bweyali akyaali Mulangira Lugondamajja Obote yalumba era n’akuba Olubiri lw’e Mmengo era n’awera obwakabaka mu ggwanga Uganga mu mwaka gwa 1966, bweyawanggangusa Kitaawe Muteesa gwweyalesa ensi ye, nawanggangukira e Bungereza gyeyakisiza omukono!! Kino kyaleetera ne Kabaka Mutebi eyali akyali omulangira, okumala emyaka emingi naye nga tali mu Nsi ye!!\nMu Mwaka gwa 1993, Kabaka wa Buganda, Ccuucu Lukomwanantawetwamuge Kalalankuma era Omwennyango okutagwa Kivuuvumira Empologoma Ssaabawanguzi, yatuuzibwa ku Namulondo yabajjajjaabe e Nnaggalabi Buddo ng’ennaku z’omwezi 31-7-1993. Kino Kyaddirira okwenyigira obutereevu mu Lutalo olwaleeta Gavumenti ya NRM eri mu Buyinza, abaganda bwebewaayo era nebawaayo buli kimu okulwanirako Yoweri Museveni kati President, eyali Abasuubizza okuzzaawo Obwakabaka bwaabwe. Kabaka wa Buganda yatandika okulamula abantu be, wabula ng’ekyokusoomozebwa ekyamaanyi yali talina Kantu!! Olubiri lw’e Mmengo ne Bulange ebyali byakamuddizibwa, byaali byawambibwa Gavumenti era nga byafuulibwa Nkambi zaamagye!! Abantu ba Buganda obuwangwa bwaabwe empisa n’obulombolombo byaali bitandise okuseembegerera mu bbo, kubanga okubyeeyagaliramu mu Lwaatu kyali kifuuse Kivve era omusango gwannaggomola, nga tebakkirizibwa wadde okubyogerako!!\nWabula Kabaka Ronald Muwenda Mutebi mu Bukulembeze bwe, alwanye okuzzaawo ebyali byaayononeka, era n’awa Abantu be Okweyagalira mu Bwakabaka bwaabwe. Eby’obuwangwa ng’okwaabya ennyimbe, okwanjula n’okwalula abaana bikolebwa. Ng’ayita Mukuteesa, ebitebe by’amasaza n’amagombolola wonna okwetoloola Buganda ebyaali mu Mikono gya Gavumenti byamuddizibwa era Ttaka ly’obwakabaka lingi lizze linunulibwa wadde nga wakyaliwo okusoomozebwa nti ebitebe ebimu mu Masaza n’amagombolola ate osanga Gavumenti yeramuliramu ng’embuga za District ne SubCounty n’oluusi Ebitebe bya Poliisi nga Kwebitudde, olwo abaami ba Kabaka nebabulwa webalamulira!! Waliwo n’ebikolwa eby’okutwala n’okwekomya ettaka lya Kabaka ku Kifuba, ng’ebikolwa bino byeyolekera mu bitundu ebiwerako nga Mawogola-Ssembabule, Butambala, Buddu n’awalala.\nKabaka yazzaawo Obukulembeze bw’obwakabaka obulambulukufu obulungi okuviira ddala ku Kabineti ekulemberwa Katikkiro neba Minisita be, Abamasaza, Amagombolola, Emiruka okutuukira ddala ku Batongole mu Byaalo. Kabaka ataddewo Enteekateeka ez’enjawulo okukulakulanya abantu be ng’enkola ya Mmwaanyi terimba ekubiriza abantu okulima emmwaanyi ate n’okulabirira obulungi Ensuku. Omwoyo gwa Buganda ogutafa guzziddwa mu Bantu ba Buganda nga bawaayo mu nkola eya “Luwalo Lwange” okusobozesa emirimu gy’obwakabaka okutambula. Sso nga baasonda n’ettoffaali okuzimba ekizimbe Masengere ekikolebwako emirimu gy’obwakabaka enkumu, era nga n’ennyumba Twekobe enkulu mu Lubiri lw’empalabwa yaddaabirizibwa okutuuka ku mutindo, kwossa embuga enkulu bulange e Mmengo era nga n’amasiro gaba Ssekabaka ganaatera okumalirizibwa okuddaabiriza, okuva lwegaali gaayokebwa ababi mu March wa 2010!\nKabaka era ataddewo emikutu gy’empuliziganya okuli Radio CBS ne BBS Terefayina, okusobozesa abantu be okufunirako obubaka obuva embuga ate n’okuwa abantu bangi emirimu. Olulimi oluganda lutumbuddwa, nga Pulogulaamu Entanda ya Buganda ku CBS eyitibwamu okusomesa abantu ku Lulimi n’obuwangwa bwaabwe, ate newategekebwaawo n’empaka eziyitiddwaamu okuwa abantu bangi obugagga okuli Ettaka, Amayumba n’abalala Amasomero. Ebibiina ng’ebya Nkobazambogo bitereeddwaawo mu Masomero n’amatendekero okunnyikiza abayizi kukwagala Obwakabaka bwaabwe n’ennono, n’enkola ya Bulungibwansi ennyikiziddwa nnyo okutumbula eby’obulamu n’obuyonjo mu Maka n’ebitundu abantu gyebava, ssaako okukuuma obumu. Kabaka azimbye amasomero mangi okusomesa abaana b’eggwanga okuviira ddala ku Mutendera gwa Primary, Secondary ne University. Waliwo n’ensawo ya Kabaka Education Fund, ng’abaana bangi bayambiddwaako okusoma nga basasulirwa ebisale mu nkola ya Bursary ennamba n’eyekitundu ku Mitendera gyonna.\nNnyini nsi era Yazzaawo empaka z’amasaza ga Buganda mu Mwaka gwa 2004, okutumbula ebitone n’okusobozesa abavubuka okufuna emirimu. Abantu bangi bafunye emirimu mu Ggwanga n’okuzannya omupiira mu Mawanga mangi ag’ebweru ssaako okuwanirira Ttiimu ey’e Ggwanga, nga Bava mu Mpaka z’amasaza. Kabaka yawa n’ekiragiro okugunjaawo enkola enayamba abantu okutumbula obulamu bwaabwe muby’ensimbi n’enkulakulana, era enkola ya CBS PEWOSA n’etandika, ng’ebibiina bingi bitinta okwetoloola Buganda, SACCO z’obwakabaka e Kyaddondo ne Buddu ziwaniridde abantu okutereka ensimbi zaabwe, okwewola okufuna emisomo n’okugaziya emirimu gyaabwe, nga Obwakabaka bulowooza nekukukola Bbanka ey’awamu.\nKabaka atumbudde n’ebyobulamu mu Buganda ne Uganda Yonna, bweyasiima okuyita mu Misinde gy’amazaalibwe ge okuwaayo ensimbi okulwanyisa ekirwadde kya FISITULA mu bakyala, era kati bajjanjabirwa bweerere (mu Buddu bagenda Kitovu Hospital), yawaayo n’ensimbi okulwanyisa obulwadde bwa Sickle Cells era nebugemebwa eri abo abatabulina. Omutanda y’emunnyeenye (Ambassador) wa UNAIDS mu Africa Yonna, nga kino kitongole ekirwana okufufuggaza obulwadde bwa Mukenenya. Ssaabasajja yaweebwa omudaali olw’okukola omulimu guno obulungi, ng’azze akubiriza abantu okweekebeza Siriimu, okumwewala era n’okugoberera emitendera emituufu eri abo abamulina okukuuma emibiri gyaabwe nga tegyikoseddwa nnyo. Beene alagira Abasajja okubeera Abasaale kukulwanyisa Mukenenya, nga beekebeza ate n’okuyamba omwana Omuwala obutakwaatibwa Kirwadde kino, nga babakuuma obutabayingiza mu bikolwa byakwegadanga ng’ekiseera ekituufu tekinnatuuka. Akubiriza abafumbo n’abaagalana okunwyerera ku baagalwa baabwe oba okukozesa enkola ezimanyiddwa eziziyiza okusasaana kw’akawuka akaleeta Siriimu, asobole okufuuka olufumo mu Mwaka 2024 wegunatuukira.\nWANGAALA AYI KABAKA. GGUNDAGGUNDA NNYO AYI EMPALABWA NG’OLAMULA ABANTU BO MU NSI YO BUGANDA.\nBuganda Kingdom King Ronald Muwenda Mutebi 2022-04-13\nTags Buganda Kingdom King Ronald Muwenda Mutebi


Obufumbo Kirabo Okuva eri Katonda Atwagala Ennyo | Kwagala kwa Katonda\nObufumbo—Kirabo Okuva eriKatonda ow’Okwagala\n“Omuguwa ogw’emiyondo esatu si mwangu kukutula.” —OMUBUULIZI 4:12.\n1, 2. (a) Kiki oluusi kye tuyinza okwebuuza ekikwata ku abo abaakafumbiriganwa, era lwaki? (b) Bibuuzo ki bye tujja okukubaganyaako ebirowoozo mu ssuula eno?\nONYUMIRWA okugenda ku mbaga? Bangi banyumirwa okugenda ku mbaga, kubanga emikolo ng’egyo gitera okubeera egy’essanyu ennyo. Abo ababa bagenda okufumbiriganwa baba bambadde bulungi. Okugatta ku ekyo, essanyu lye baba nalyo ku mbaga yaabwe liba lyeyoleka ne ku maaso gaabwe! Ku lunaku olwo bonna babaako akamwenyumwenyu, era ebiseera byabwe eby’omu maaso biba birabika nga bijja kubeera birungi.\n2 Wadde kiri kityo, tulina okukikkiriza nti obufumbo bugootanye nnyo leero. Wadde nga tuba tusuubira nti abo ababa baakafumbiriganwa ebintu bijja kubagendera bulungi, oluusi tuyinza okwebuuza: ‘Obufumbo bwabwe bunaaba bwa ssanyu? Bunaawangaala?’ Eby’okuddamu bijja kusinziira ku ngeri omwami n’omukyala gye bassa mu nkola amagezi Katonda g’awa ku bufumbo. (Soma Engero 3:5, 6.) Ekyo beetaaga okukikola okusobola okusigala mu kwagala kwa Katonda. Kati ka tulabe engeri Bayibuli gy’eddamu ebibuuzo bino ebina: Nsonga ki ezandireetedde omuntu okuyingira obufumbo? Bw’oba ow’okuyingira obufumbo, muntu wa ngeri ki gwe wandisazeewo okufumbiriganwa naye? Osobola otya okweteekerateekera obufumbo? Era kiki ekiyinza okuyamba abafumbo okusigala nga basanyufu?\nNSONGA KI EZANDIREETEDDE OMUNTU OKUYINGIRA OBUFUMBO?\n3. Lwaki tekyandibadde kya magezi okuyingira obufumbo olw’ensonga ezitaliimu?\n3 Abamu balowooza nti okusobola okubeera omusanyufu olina okuyingira obufumbo—nti tosobola kuba mumativu oba musanyufu okuggyako ng’oyingidde obufumbo. Naye ekyo si kituufu n’akamu! Yesu, teyali mufumbo naye obwannamunigina yabuyita ekirabo era n’akubiriza bonna abaali basobola okusigala obwannamunigina. (Matayo 19:11, 12) Omutume Pawulo naye yayogera ku birungi ebiri mu kubeera obwannamunigina. (1 Abakkolinso 7:32-38) Kyokka Yesu n’omutume Pawulo tebaawa teeka lyonna ligaana muntu kuwasa oba kufumbirwa; mu butuufu, ‘okugaana abantu okufumbiriganwa’ y’emu ku ‘njigiriza za dayimooni.’ (1 Timoseewo 4:1-3) Wadde kiri kityo, okusigala obwannamunigina kya muganyulo nnyo eri abo abaagala okuweereza Yakuwa nga tebalina kibataataaganya. N’olwekyo, tekyandibadde kya magezi kuyingira bufumbo olw’ensonga ezitaliimu, gamba ng’okupikirizibwa abalala.\n4. Obufumbo busobozesa butya abazadde okukuza obulungi abaana?\n4 Naye, waliwo ensonga ennungi ezandireetedde omuntu okuyingira obufumbo? Mazima ddala weeziri. Obufumbo nabwo kirabo okuva eri Katonda atwagala ennyo. (Soma Olubereberye 2:18.) N’olwekyo bulimu emiganyulo era busobola okuleeta essanyu. Ng’ekyokulabirako, obufumbo busobozesa abazadde okukuza obulungi abaana. Abaana beetaaga abazadde ababaagala, ababagunjula, era ababawa obulagirizi. (Zabbuli 127:3; Abeefeso 6:1-4) Kyokka, okukuza obulungi abaana si y’ensonga yokka eyandireetedde abantu okuyingira obufumbo.\n5, 6. (a) Okusinziira ku Omubuulizi 4:9-12, egimu ku miganyulo egiri mu kuba n’ow’omukwano ow’oku lusegere gye giruwa? (b) Obufumbo buyinza butya okuba ng’omuguwa ogw’emiyondo esatu?\n5 Lowooza ku kyawandiikibwa ekikulu ekyesigamiziddwako essuula eno awamu n’ebyawandiikibwa ebyetooloddewo: “Ababiri basinga omu, kubanga bafuna empeera ennungi olw’ebyo bye bafuba okukola. Kubanga omu bw’agwa, munne asobola okumuyamba n’asituka. Naye omuntu bw’aba yekka n’agwa, ani ayinza okumuyamba okusituka? Ate era ababiri bwe bagalamira awamu babuguma, naye ali obw’omu ayinza atya okubuguma? Omuntu ayinza okusinza amaanyi oyo ali yekka, naye ababiri tasobola kubasinza maanyi. N’omuguwa ogw’emiyondo esatu si mwangu kukutula.”—Omubuulizi 4:9-12.\n6 Okusingira ddala, ekyawandiikibwa kino kyogera ku muganyulo oguli mu kubeera n’ow’omukwano ow’oku lusegere. Kya lwatu, omukwano oguba wakati w’omwami ne mukyala we gwe gusingirayo ddala okuba ogw’oku lusegere. Ng’ekyawandiikibwa kino bwe kiraga, enteekateeka eno esobozesa abafumbo okuyambagana, okubudaabudagana, era n’okukuumagana. Obufumbo buba bunywevu n’okusingawo singa bubaamu omuntu omulala. Ng’ekyawandiikibwa kino bwe kiraga, omuguwa ogw’emiyondo ebiri gusobola okukutuka. Naye ogw’emiyondo esatu guba muzibu nnyo okukutula. Bwe kiba nti ekintu omwami n’omukyala kye basinga okutwala ng’ekikulu kwe kusanyusa Yakuwa, obufumbo bwabwe bubeera ng’omuguwa ogwo ogw’emiyondo esatu. Abafumbo bombi bwe beemalira ku Yakuwa, kiviirako obufumbo bwabwe okuba obunywevu gguluggulu.\n7, 8. (a) Kubuulirira ki Pawulo kwe yawa Abakristaayo abali obwannamunigina abalwanagana n’okwegomba okw’okwegatta? (b) Bayibuli ekyoleka etya nti obufumbo tebubaamu ssanyu lyokka?\n7 Abafumbo bokka be bakkirizibwa okwenyigira mu bikolwa eby’okwegatta. Mu butuufu, mu bufumbo okwegatta kutwalibwa ng’ekintu ekireeta essanyu. (Engero 5:18) Omuntu ali obwannamunigina bw’aba ng’amaze okuyita mu ekyo Bayibuli ky’eyita ‘ekiseera ekya kabuvubuka’—ekiseera w’abeerera n’okwegomba okw’amaanyi okw’okwegatta—ayinza okuba ng’akyalwanagana n’okwegomba okwo. Singa okwegomba ng’okwo tekufugibwa, kuyinza okuviirako omuntu okwenyigira mu bikolwa ebitasaana. Pawulo yaluŋŋamizibwa okuwandiika ebigambo bino ebikwata ku abo abali obwannamunigina: “Bwe baba tebasobola kwefuga, bayingire obufumbo, kubanga okuyingira obufumbo kisinga okufugibwa okwegomba okw’amaanyi.”—1 Abakkolinso 7:9, 36; Yakobo 1:15.\n8 K’ebeere nsonga ki eviirako omuntu okuyingira obufumbo, kiba kirungi n’amanya nti obufumbo tebubaamu ssanyu lyokka. Pawulo yagamba nti abo abayingira obufumbo “bajja kubonaabona mu mibiri gyabwe.” (1 Abakkolinso 7:28) Abafumbo boolekagana n’ebizibu abo abali obwannamunigina bye batayinza kwolekagana nabyo. Naye singa osalawo okuyingira obufumbo, oyinza kukola ki okulaba nti ebizibu biba bitono ddala ate essanyu ne liba lingi? Ekimu ku biyinza okukuyamba kwe kulonda n’amagezi oyo gw’onoofumbiriganwa naye.\nANI YANDIBADDE OMUNTU OMULUNGI OW’OKUFUMBIRIGANWA NAYE?\n9, 10. (a) Kyakulabirako ki Pawulo kye yawa ekikwata ku kabi akali mu kufumbiriganwa n’omuntu atali mukkiriza? (b) Biki ebitera okuva mu kusuula omuguluka okubuulirira kwa Katonda okukwata ku kufumbiriganwa n’omuntu atali mukkiriza?\n9 Pawulo yawandiika ku musingi ogusaanidde okugobererwa mu kulonda ow’okufumbiriganwa naye. Yagamba nti: “Temwegattanga wamu na batali bakkiriza.” (2 Abakkolinso 6:14) Singa ebisolo bibiri ebitenkanankana bunene oba maanyi bisibibwa ku kikoligo kimu, byombi bikaluubirizibwa. Mu ngeri y’emu, omukkiriza n’atali mukkiriza bwe bagattibwa mu bufumbo, awatali kubuusabuusa wabaawo obutategeeragana bungi. Singa omu ayagala okusigala mu kwagala kwa Katonda kyokka ng’omulala si byaliko, ekyo kiyinza okuvaamu ebizibu bingi. Bwe kityo, Pawulo yakubiriza Abakristaayo okufumbirwa oba okuwasa “mu Mukama waffe mwokka.”—1 Abakkolinso 7:39.\n10 Abakristaayo abamu abali obwannamunigina balowooza nti kisingako okufumbiriganwa n’omuntu atali mukkiriza okusinga okubeera mu kiwuubaalo. Abamu basalawo okubuusa amaaso okubuulirira okuli mu Bayibuli ne bafumbiriganwa n’omuntu ataweereza Yakuwa. Kyokka emirundi mingi ebivaamu tebiba birungi. Abalinga abo beesanga nga bayingidde obufumbo n’omuntu gwe batasobola kwogera naye ku bintu ebisinga obukulu mu bulamu. Ekiwuubaalo kye bafuna mu bufumbo ng’obwo kisingira wala ekyo kye baalina nga tebannayingira bufumbo. Kyokka, waliwo Abakristaayo bangi nnyo abali obwannamunigina abanywerera ku magezi Katonda g’awa ku nsonga eno. (Soma Zabbuli 32:8.) Wadde nga basuubira nti luliba olwo ne bayingira obufumbo, basigala bwannamunigina okutuusa nga bafunye ow’okufumbiriganwa naye okuva mu abo abasinza Yakuwa Katonda.\n11. Kiki ekiyinza okukuyamba okulonda mu ngeri ey’amagezi ow’okufumbiriganwa naye? (Laba n’akasanduuko ku lupapula 114.)\n11 Kya lwatu nti, si buli muweereza wa Yakuwa nti muntu mutuufu ow’okufumbiriganwa naye. Bw’oba ng’olowooza ku ky’okuyingira obufumbo, noonya omuntu alina ebiruubirirwa eby’omwoyo, era ayagala ennyo Katonda. Omuddu omwesigwa awandiise bingi nnyo ku nsonga eno ebyesigamiziddwa ku Byawandiikibwa, era kyandibadde kya magezi okubifumiitirizaako era n’okusaba Yakuwa akuyambe okubissa mu nkola ng’osalawo ku nsonga eno enkulu ennyo. *—Soma Zabbuli 119:105.\n12. Mpisa ki ekwata ku bufumbo egobererwa mu nsi nnyingi, era kyakulabirako ki ekiri mu Bayibuli ekiyinza okuganyulwa abazadde ku nsonga eno?\n12 Mu nsi nnyingi, abazadde be balondera abaana baabwe omuntu ow’okufumbiriganwa naye. Mu nsi ng’ezo, abantu bangi bakikkiriza nti abazadde be balina amagezi n’obumanyirivu ebyetaagisa okusobola okusalawo obulungi ku nsonga ng’eno enkulu ennyo. Obufumbo obw’engeri ng’eno butera okuba obulungi, nga bwe kyali ne mu biseera bya Bayibuli. Ekyokulabirako kya Ibulayimu eky’okuweereza omuddu we okugenda okufunira Isaaka omukazi kya muganyulo nnyo eri abazadde abayinza okubeera mu mbeera ng’eyo leero. Essente oba amaka amatutumufu si bye bintu Ibulayimu bye yatwala ng’ekikulu. Mu kifo ky’ekyo, yafuba okulaba nti afunira Isaaka omukazi okuva mu bantu abaali basinza Yakuwa. *—Olubereberye 24:3, 67.\nMUNTU WA NGERI KI GWE NJAGALA OKUFUMBIRIGANWA NAYE?\nOmusingi: “Ababiri abo banaabanga omubiri gumu.”—Matayo 19:5.\nLwaki nsaanidde okusooka “okuyita mu kiseera ekya kabuvubuka” nga sinnayingira bufumbo?—1 Abakkolinso 7:36;13:11; Matayo 19:4, 5.\nWadde nga ntuuse okuyingira obufumbo, nnyinza kuganyulwa ntya singa nsooka ne nnindako?—1 Abakkolinso 7:32-34, 37, 38.\nSinga nsalawo okuyingira obufumbo, lwaki kikulu okulonda omuntu amaze ekiseera ekiwerako ng’aweereza Yakuwa n’obwesigwa?—1 Abakkolinso 7:39.\nEbyawandiikibwa bino wammanga biyinza bitya okuyamba mwannyinaffe okumanya engeri z’asaanidde okunnoonya mu oyo gw’ayagala okufumbirwa?—Zabbuli 119:97; 1 Timoseewo 3:1-7.\nEbyo ebiri mu Engero 31:10-31 bisobola bitya okuyamba ow’oluganda okulonda omukyala omulungi ow’okuwasa?\nOYINZA OTYA OKWETEEKERATEEKERA OBUFUMBO OBULUNGI?\n13-15. (a) Omusingi oguli mu Engero 24:27 guyinza gutya okuyamba omusajja ayagala okuwasa? (b) Kiki omukazi ky’ayinza okukola nga yeetegekera obufumbo?\n13 Bw’oba ng’olowooza ku ky’okuyingira obufumbo, kyandibadde kirungi ne weebuuza nti: ‘Ddala ndi mwetegefu okuyingira obufumbo?’ Eky’okuddamu mu kibuuzo kino tekisinziira ku ndowooza gy’olina ku kwagala, ku kwegatta, ku kuba n’omuntu anaakumalako ekiwuubaalo, oba ku kuzaala abaana byokka. Waliwo n’ebintu ebirala ebikulu omuntu ayagala okuwasa oba okufumbirwa by’asaanidde okulowoozaako.\n14 Omusajja ayagala okuwasa asaanidde okulowooza n’obwegendereza ku musingi guno: “Teekateeka emirimu gyo egy’ebweru, era otereeze bulungi ennimiro yo, oluvannyuma ozimbe ennyumba yo.” (Engero 24:27) Olunyiriri luno lulina makulu ki? Mu biseera ebyo omusajja bwe yabanga ayagala okuwasa yalinanga okusooka okwebuuza nti, ‘Nnaasobola okulabirira omukyala awamu n’abaana be tunaazaala?’ Okusooka, yalina okukola, ng’alabirira ennimiro ze, oba ebirime bye. Omusingi guno ne leero gukola. Omusajja ayagala okuwasa alina okweteekateeka asobole okutuukiriza obuvunaanyizibwa bwe. Kasita aba ng’obulamu bwe bumusobozesa okukola, aba alina okukola. Ekigambo kya Katonda kikiraga bulungi nti omusajja atalabirira ba mu maka ge mu by’omubiri, mu by’omwoyo, era atafaayo ku nneewulira zaabwe, aba mubi nnyo n’okusinga oyo atali mukkiriza!—Soma 1 Timoseewo 5:8.\n15 Mu ngeri y’emu, n’omukazi asazeewo okufumbirwa aba n’obuvunaanyizibwa bwalina okutuukiriza. Bayibuli eyogera ku bimu ku bintu omukyala by’asaanidde okuba ng’amanyi okukola era n’engeri z’asaanidde okuba nazo okusobola okuyamba ku mwami we n’okulabirira amaka. (Engero 31:10-31) Abasajja n’abakazi abapapa okuyingira obufumbo nga tebeetegekedde buvunaanyizibwa obuzingirwamu baba beefaako bokka, era baba tebalowoozezza ku ebyo bye balina okukolera oyo gwe baagala okufumbiriganwa naye. N’ekisinga byonna, abo abalowooza ku ky’okuyingira obufumbo beetaaga okuba abeetegefu okussa mu nkola emisingi gya Katonda egikwata ku bufumbo.\n16, 17. Abo abateekateeka okuyingira obufumbo basaanidde kufumiitiriza ku misingi ki egy’omu Byawandiikibwa?\n16 Okwetegekera obufumbo kizingiramu okufumiitiriza ku buvunaanyizibwa Katonda bw’awadde omwami n’omukyala. Omusajja Omukristaayo kimwetaagisa okumanya ebizingirwa mu kuba omutwe gw’amaka. Obuvunaanyizibwa buno tebumuwa bbeetu kweyisa nga nnaakyemalira. Wabula, ateekwa okukoppa engeri Yesu gy’akulemberamu ekibiina. (Abeefeso 5:23) Mu ngeri y’emu, omukyala Omukristaayo alina okutegeera obuvunaanyizibwa bw’alina. Anaaba mwetegefu okugondera ‘etteeka ly’omwami we’? (Abaruumi 7:2) Omukyala aba yamala dda okukkiriza okubeera wansi w’etteeka lya Yakuwa n’erya Kristo. (Abaggalatiya 6:2) Obuyinza bw’omwami we mu maka nabwo buba tteeka ddala ly’aba alina okugondera. Mwetegefu okugondera era n’okuwagira omusajja oyo atatuukiridde? Ekyo bw’aba nga taakisobole, kiba kya magezi n’atafumbirwa.\n17 Okugatta ku ekyo, buli omu ku bafumbo kimwetaagisa okuba omwetegefu okukola ku byetaago bya munne. (Soma Abafiripi 2:4) Pawulo yagamba: “Buli omu ku mmwe agwanidde okwagalanga mukyala we nga bwe yeeyagala kennyini; n’omukyala asaanidde okussaamu ennyo omwami we ekitiibwa.” Ng’aluŋŋamiziddwa Katonda, Pawulo yakitegeera nti omusajja yeetaaga okuwulira nti mukyala we amussaamu ekitiibwa. Era n’omukyala yeetaaga okuwulira nti ayagalibwa omwami we.—Abeefeso 5:21-33.\nAboogerezeganya bangi bakola enteekateeka ne wabaawo omuntu omulala\n18. Lwaki abo aboogerezeganya basaanidde okwefuga?\n18 N’olwekyo, okwogerezaganya tekiba kiseera kya kwesanyusa bwesanyusa. Kiba kiseera omusajja n’omukazi okuyiga engeri y’okukolaganamu obulungi n’okulaba obanga kinaaba kya magezi okuyingira obufumbo. Ate era kiba kiseera kya kwefuga! Muyinza okuwulira nga mwagala okwoleka ebikolwa ebiraga omukwano—kya mu butonde abaagalana okulagaŋŋana okwagala. Kyokka, abaagalana basaanidde okwewala ebikolwa byonna ebiyinza okwonoona enkolagana yaabwe ne Katonda. (1 Abassessalonika 4:6) N’olwekyo, bwe muba mwogerezeganya, mwefuge; okwefuga kujja kubaganyula ekiseera kyonna ka kibe nti mufumbiriganiddwa oba nedda.\nKIKI KY’OSOBOLA OKUKOLA OBUFUMBO BWAMMWE OKUSOBOLA OKUWANGAALA?\n19, 20. Endowooza Abakristaayo gye balina ku bufumbo eyawukana etya ku y’abantu bangi mu nsi leero? Waayo ekyokulabirako.\n19 Abafumbo bwe baba baagala obufumbo bwabwe okuwangaala, baba balina okutwala obweyamo bwe baakola ng’ekintu ekikulu. Okufumbiriganwa y’entandikwa y’ekintu Yakuwa kye yateekawo kibeerewo olubeerera. (Olubereberye 2:24) Kyokka eky’ennaku kiri nti, eyo si ye ndowooza abantu gye balina mu nsi ey’akakyo kano. Mu nsi ezimu, okugattibwa mu bufumbo abantu bakitwala “ng’okusiba ekifundikwa.” Bayinza okuba tebakimanyi nti enjogera eyo eragira ddala bulungi endowooza abantu bangi leero gye balina ku bufumbo. Mu ngeri ki? Wadde ng’ekifundikwa ekisibiddwa obulungi kirina okuba ekinywevu, era kirina okuba nga kyangu okusumulula.\n20 Abantu bangi leero obufumbo babutwala okuba obw’akaseera obuseera. Banguwa okubuyingira kubanga baba balowooza nti bujja kukola ku bwetaavu bwabwe, naye ate mu kiseera kye kimu baba basuubira okubuvaamu amangu ddala singa bafuna ebizibu. Kyokka, jjukira ekyokulabirako eky’omuguwa Bayibuli ky’ekozesa ng’eyogera ku nkolagana ey’oku lusegere eba wakati w’omwami n’omukyala mu bufumbo. Emiguwa egikozesebwa okuvuga emmeeri ezimu gikolebwa nga girina okuwangaala, tegirina kukutuka ne bwe wabaawo omuyaga ogw’amaanyi ennyo. N’obufumbo bwe butyo bwe bulina okuba, bulina okuwangaala. Jjukira, Yesu yagamba nti: “Katonda ky’agasse awamu, omuntu yenna takyawulangamu.” (Matayo 19:6) Singa oyingira obufumbo, olina okuba n’endowooza ng’eyo ku bufumbo. Ekyo kifuula obufumbo okubeera omugugu? N’akatono.\n21. Ndowooza ki omwami n’omukyala buli omu gy’alina okuba nayo eri munne, era kiki ekiyinza okubayamba okukola ekyo?\n21 Omwami n’omukyala beetaaga buli omu okuba n’endowooza ennuŋŋamu eri munne. Singa buli omu ku bo assa ebirowoozo bye ku ngeri ennungi munne z’alina, bajja kufuna essanyu n’obumativu mu bufumbo bwabwe. Ddala si ky’amagezi okuba n’endowooza ennuŋŋamu bw’etyo eri munno mu bufumbo atatuukiridde? Yakuwa amanyi nti tukola ensobi, naye tuli bakakafu nti ajja kweyongera okutulabamu ebirungi. Omuwandiisi wa zabbuli yabuuza nti: “Ai Ya, singa wali otunuulira nsobi, Ai Yakuwa, ani yandisobodde okuyimirira?” (Zabbuli 130:3) Mu ngeri y’emu, omwami n’omukyala balina buli omu okuba n’endowooza ennuŋŋamu eri munne era balina n’okusonyiwagananga.—Soma Abakkolosaayi 3:13.\n22, 23. Kyakulabirako ki ekirungi Ibulayimu ne Saala kye baateerawo abafumbo leero?\n22 Abafumbo gye bakoma okubeera awamu okumala emyaka mingi, gye bakoma okuba abasanyufu era abamativu. Bayibuli eyogera ku bufumbo bwa Ibulayimu ne Saala bwe baali nga bakaddiye. Tekiri nti tebaalina bizibu mu bulamu bwabwe. Lowooza ku ngeri Saala (oboolyawo eyali aweza emyaka 60) gye yawuliramu, mwami we bwe yamugamba nti baali bagenda kuleka amaka gaabwe amalungi agaali mu kibuga Uli ekyali obulungi mu byenfuna, batandike okubeeranga mu weema obulamu bwabwe bwonna. Kyokka, wadde tekyali kyangu, yagondera omwami we. Olw’okuba Saala yali muyambi mulungi, yawagira Ibulayimu era Ibulayimu bye yasalawo ne bivaamu ebirungi. Era obuwulize bwe tebwali bwa kungulu. Ne “mu mutima gwe,” Saala yayita omwami we mukama we. (Olubereberye 18:12; 1 Peetero 3:6) Ekitiibwa kye yawa Ibulayimu kyali kiviira ddala ku mutima.\n23 Kya lwatu Ibulayimu ne Saala tebakkirizaganyanga mu buli kimu. Olumu Saala alina ekirowoozo kye yawa ‘ekyanakuwaza ennyo’ Ibulayimu. Wadde kyali kityo, Yakuwa yawa Ibulayimu obulagirizi n’awuliriza eddoboozi lya mukyala we, era ekyo kyaganyula nnyo amaka gaabwe. (Olubereberye 21:9-13) Abaami n’abakyala leero, wadde n’abo abamaze emyaka mingi nga bafumbo, balina kye basobola okuyigira ku bafumbo bano abaali batya Katonda.\n24. Bufumbo bwa ngeri ki obuweesa Yakuwa Katonda ekitiibwa, era lwaki?\n24 Mu kibiina Ekikristaayo mulimu abafumbo bangi abasanyufu—abakyala abassa ekitiibwa mu babbaabwe, abaami abaagala ennyo bakyala baabwe era ababassaamu ekitiibwa, era n’abafumbo abakulembeza ebyo Yakuwa by’ayagala mu bulamu bwabwe. Bw’oba osazeewo okuyingira obufumbo, londa n’amagezi oyo gw’oyagala okufumbiriganwa naye, obufumbo bwetegekere bulungi, era fuba okulaba nti obufumbo bwammwe bubaamu emirembe n’okwagala buweese Yakuwa Katonda ekitiibwa. Bw’onookola otyo, obufumbo bwo bujja kukuyamba okusigala mu kwagala kwa Katonda.\n^ lup. 11 Laba essuula ey’okubiri ey’akatabo Ekyama eky’Okufuna Essanyu mu Maka, akaakubibwa Abajulirwa ba Yakuwa.\n^ lup. 12 Abamu ku baweereza ba Yakuwa ab’edda baalina abakazi abasukka mu omu. Yakuwa bwe yali akolagana n’abasajja ng’abo era ne Isirayiri ey’omubiri, yakkiriza enkola ey’okuwasa abakazi abasukka mu omu. Wadde si ye yatandikawo enkola eno, yassaawo ebiragiro okuyamba abantu abaalinga mu bufumbo ng’obwo. Kyokka, Abakristaayo bakimanyi nti Yakuwa takyakkiriza nkola eyo.—Matayo 19:9; 1 Timoseewo 3:2.\nLaba ebintu bitaano ebisobola okuyamba omwami n’omukyala okuba n’obufumbo obunywevu era obw’essanyu.\n“Mutambulirenga mu Kwagala”\nAbakkolinso ekisooka kiraga engeri 14 ezituyamba okulagaŋŋana okwagala.\nObufumbo—Kirabo Okuva eri Katonda Atwagala Ennyo\nKya Magezi Okuwasa oba Okufumbirwa—“Mu Mukama Waffe Mwokka”?